qundao/data-zh-poetry huggingface dataset:
送林南川教授严州因次其留别韵三首·其一
作者：王缜
朝代：明
体裁：七言律诗

欲振儒风扇九畿，江门暂卸一竿丝。披云剪棘年劳苦，白日青天路坦夷。坛杏秾分春雨后，泮芹香送晚凉时。名兼吏隐闲方贵，莫笑先生拙且迟。
送林南川教授严州因次其留别韵三首·其三
作者：王缜
朝代：明

自笑贪名恋帝畿，更惭叨禄侍纶丝。皂囊未有回天力，白首犹思破犬夷。芹曝亦知臣子义，菁莪肯负圣明时。等閒我欲寻詹尹，为卜归来早与迟。
送林南川教授严州因次其留别韵三首·其二
作者：王缜
朝代：明

五年两度聚京畿，一别孤心似乱丝。须向关文寻孔孟，敢凭尘俗溷随夷。门封夜雪深三尺，人坐春风暖几时。愿得诘朝逢滞雨，先生行李更迟迟。
送林见素都宪巡视江西次杨邃庵韵
作者：王缜
朝代：明

马萧萧，车遥遥，一时冠盖动市朝。赠君以锦瑟朱弦之古调，酌君以金陵清水之新烧。弦以发君节气之磊落，水以扬君渣滓之融消。一声击楫波涛息，千里飞霜山岳摇。水有本，木有条。症瘕岂必专攻击，元气从来重燮调。天上福星随路去，西江氛祲黯然销。君不见冈头柏，雪剥风欺叶不凋。又不见歧山凤，纵有萧韶亦费招。呜呼，下有巢由上有尧，君行慎勿轻渔樵。
送梁叔匡南归用胡澹庵韵
作者：王缜
朝代：明

鸡声破晓促征骖，弹铗长歌久向南。身共沙鸥忘世界，梦随寒雁度晴岚。暮云断送经年别，旧雨闲留半日谈。名利醉人浓似酒，长安何处不沉酣。
送梁国镇太学归广
作者：王缜
朝代：明

淩晨送君归，清风吹我珂。停君飞黄千里之逸驾，听我阳关一曲之离歌。人生百年如掷梭，悲欢离合欲如何。我观大化妙神化，付与疾徐无偏颇。阴阳阖辟寒复暖，万物暌离萃更多。古往今来祇如此，劝君且酌金叵罗。我歌我歌声正那，纷然弦管声相和。当筵志气溢八极，剑光横鹜摇星河。君行不可留，君饮醉微酡。征车薄薄听渐杳，寒云满目山嵯峨。朝阳高梧正菶菶，鸣凤谁许恋巢阿。愿言冥升利不息，鸾刀未试且重磨。
送梁廷玺任新城
作者：王缜
朝代：明

大火西驰渐近秋，送君南去独夷犹。茅柴未尽同乡意，凫舄争迎百里侯。人不随波终自在，道能济物更何求。新城好用鸣琴治，便是人间第一流。
送梁彦忠
作者：王缜
朝代：明

浮世劳劳未脱骖，路程西北又东南。孤帆直破三江浪，壮志平开五岭岚。名利到头成鹿梦，诗文枉自费丛谈。凭谁独立尘埃表，明月清风一味酣。
送梁次摅得请归广报效
作者：王缜
朝代：明

一函封疏奏重瞳，万里期收百战功。年少英豪肝胆壮，官闲磨炼甲兵雄。名驹峻坂驰轻驾，彩鹢长江宿短蓬。铅椠算来成底事，此行端不愧家风。
送毛修撰兄博彦还昆山
作者：王缜
朝代：明

两重恩情系各方，马蹄南北往来忙。萱花阆苑春偏好，乔木昆山秋欲凉。砧杵五更归思急，关河千里客途长。到家正值鲈肥日，红稻新收白酒香。
送汝明宗叔作宰惠安
作者：王缜
朝代：明

百年一派本关情，况复斯游是远程。磨炼不愁新政令，行藏应念旧家声。期将卓鲁规模立，直使闽泉瘴疠清。倾耳朝端消息好，此心秋月玉壶冰。
送沈良臣知南雄
作者：王缜
朝代：明

雄郡东南第一州，使君五马此来游。几多异政曾膺宠，千里疲民又轸忧。地暖淩江冰雪少，风清越石瘴烟收。笑余早晚梅边过，满耳歌声处处秋。
送注柳洲吉士养病归弋阳
作者：王缜
朝代：明

谊同兄弟学同师，勒马东风惜别离。卧病祇因仙骨瘦，求归岂为北山移。凤池日暖冰初泮，鳌禁天长柳欲丝。无限春光留未得，暮云烟树两依依。
送湖东陈君游京师归江西
作者：王缜
朝代：明

溟溟二气何磅礴，瞰观天地乃郛郭。伊谁横骛溯寥廓，振翮驰骋脱尘壳。我闻湖东有居客，襟神逸宕无涯略。胸中似藏千万壑，烟雨横飞星斗落。平生不愿离蔬屩，平生祇爱江山乐。百丈朝经彭蠡泽，短蓬夜渡金陵泊。踏遍江南湖海窄，直望神州神恩扩。九重宫阙联花萼，百二山河蹲虎鹗。玉箫翠管争和作，金章紫绶相历录。斜倚东风醉落魄，何必欲跨扬州鹤。一夜西风吹绣幕，游人绿駬嘶金络。祖帐琼浆仍满酌，牙签锦轴更盘错。暮钟斜日歌声促，潞水迢迢风索索。
送王敬之行人使高丽
作者：王缜
朝代：明

使君一点度辽城，千里騑騑四牡轻。玉节遥从天上至，锦袍偏照海边明。山围城郭玄菟在，江定风波绿鸭平。想得少年惊绝域，半誇麟凤半蓬瀛。
送王朝言少参之江西次工科林粹夫韵
作者：王缜
朝代：明

十年青琐附龙鳞，直道无求任屈伸。风采朝端谁是伴，英豪公论有斯人。江湖荡漾凭孤棹，岩谷穷寒借早春。此去不须愁远别，赐环消息果然真。
送王朝言谏舍父还山东次都谏吕丕文韵
作者：王缜
朝代：明

朝市山林本异途，公今归去更来无。即看爱日情何限，莫厌春风酒满壶。天际德星光百里，谁家鸣凤有双雏。故园松竹应相待，霜叶清清节概孤。
送理刑锦衣张富张锜
作者：王缜
朝代：明

八月云飞齐奏凯，锦衣铁骑事戎行。禁中颇牧斯文美，天上星辰执法光。随路清风归雅颂，洗冤直笔肃冰霜。剩知诏狱平如水，今古都传姓氏张。
送胡用晦陕西屯田
作者：王缜
朝代：明

十载为郎始入官，照人风采动朝端。平生正气星辰逼，到处清名冰雪寒。岂但军储劳计画，直将绣斧破疑难。三秦久矣闻彫瘵，愿借馀波一分宽。
送苏伯诚提学江西
作者：王缜
朝代：明

玉堂仙客人中龙，志节贯日气盖虹。平地私谒绝无踪，惟事笔砚见豪雄。少年射策扣天宫，琅玕五色摩青空。帝曰告哉兹良工，岂不华国开盲聋。即招东阁看成功，秘书万轴一日通。云梦八九藏胸中，笔底滚滚波涛洪。太平铁骑驰元戎，洞庭夜霁闻丝桐。太山崒嵂北斗崇，才节允矣斯文宗。一朝简命自重瞳，六月豸绣飞霜风。玉资追琢金资砻，大小随应如洪钟。狂澜力障势必东，西江百川敢不同。愿令海内皆翕从，再见韩子与欧公。
送萧邦镇之横州守
作者：王缜
朝代：明

曾于同榜识英贤，忽忽于今二十年。一铗饱知霜剑利，五花新试越罗鲜。清如阅道还携鹤，宽似文饶不用鞭。从此横州应有颂，满城明月照人圆。
送董尚规之南京礼部侍郎
作者：王缜
朝代：明

山斗名高岁月深，新承天宠出词林。晓辞枫陛炉烟袅，秋上容台树色阴。礼乐一心参造化，车书万国属喉襟。知公不久留南省，试听庭槐夜半音。
送蒋一庵少司徒予告展墓归蜀
作者：王缜
朝代：明

自从乡佐识名贤，瞥眼而今十二年。展墓风霜惊宿草，思乡心事付楼船。云开巫峡千家月，秋敛巴江一镜天。须信圣明虚席待，春来遥望着回鞭。
送蔚景元叔作进贤县丞
作者：王缜
朝代：明

庐之山，峨峨百尺青削玉。庐之水，滔滔东归遥泻绿。刚柔摩荡几百年，神发秀启真才育。金砂鸟羽争献奇，橦楠杞李穹林麓。精元储合钟英灵，微物岂敢当机局。君家德迈庆泽深，遥遥华绪接芳躅。昔年挺生宗伯公，赤手天边扶日毂。前年又见青琐友，逆鳞直批无瑟缩。君今名家千里驹，合参豹尾亸牙纛。胡为垂耳佐双凫，小驾轻车就平陆。试看鸾栖考城之仇香，更占窈冥凤翔之张鷟，古来英俊多跧伏。明时但得志愿行，岂问禅官忙与俗。丞哉不负人，君行莫但哦松竹。
送谢允修倅泉州次伦伯畴韵
作者：王缜
朝代：明

少年曾酌泉南水，此后常如梦故山。气习于今应胜旧，淳漓从古有循环。民无菜色宁甘拙，门透清风不用关。临别几多同榜意，潞河秋涨水潺潺。
送钱伯瑞之庆远通判次伦伯畴内翰韵伯瑞读春秋颇有名
作者：王缜
朝代：明

水满长江减石鳞，故教风雨驻征轮。一经断例归公传，半刺先声动海垠。轩驾行春荒陇熟，麾旄飏日彩衣新。休论地僻天阶远，兰蕙深山自是芬。
送陈献可侍御归朝
作者：王缜
朝代：明

行骢六月五羊归，霜气侵人霹雳飞。怪得今朝无溽暑，风声到处有清辉。
送饶廷赐之汀州
作者：王缜
朝代：明

潮州十日即汀州，况是萍踪旧所游。佐郡喜逢家信近，催科惯识吏民忧。士元展骥材初显，凿齿栖鸾志未休。坐听鄞江歌五裤，位名须列古诸侯。
遇庆成宴二首
作者：王缜
朝代：明

一声清跸九关开，金殿亲看玉辇来。花压御筵摇绮席，云呈仙吹送霞杯。君臣庆合真鱼水，夷夏欢呼动草莱。燕罢自惭无所报，欲歌天保更徘徊。雪后龙墀不动尘，天颜有喜庆明禋。金声合奏君臣乐，玉食兼收海陆珍。风外漏传双阙午，日边人醉九重春。小官何幸沾周燕，共祝南山拜紫宸。
遇庆成宴二首·其一
作者：王缜
朝代：明

一声清跸九关开，金殿亲看玉辇来。花压御筵摇绮席，云呈仙吹送霞杯。君臣庆合真鱼水，夷夏欢呼动草莱。燕罢自惭无所报，欲歌天保更徘徊。
遇庆成宴二首·其二
作者：王缜
朝代：明

雪后龙墀不动尘，天颜有喜庆明禋。金声合奏君臣乐，玉食兼收海陆珍。风外漏传双阙午，日边人醉九重春。小官何幸沾周燕，共祝南山拜紫宸。
遣官郧阳西门外山川坛祈晴及雨有感
作者：王缜
朝代：明

我本迂腐材，谬膺督抚责。当春雨作淫，迨夏旱作贼。而我心如焚，祷神诚以默。划然云雾开，开久复霖霢。雨旸各随应，常令诚不忒。山川神矣哉，食报众心怿。谁谓郧土偏，天高无感格。
都宪林见素示和山谷赠咎茶歌走笔次韵
作者：王缜
朝代：明

一规初琢苍龙璧，暗中摸索亦可识。美人持赠供诗情，不与鄙者但肉食。紫瓯春乳浮兔班，石铫飞霜破醉颜。知音者少谁同局，我愿抱被来就宿。仰倾甘露听松风，簸弄明月不须烛。中丞好古更好礼，惯把渔竿钓清渭。我今世味亦饱谙，如君苦节渠那似。愿调鼎鼐作琼汤，唤回尘梦搜枯肠。势如破竹驱残羌，咳唾成珠觉语香。莫听瓦釜虚雷吼，人生行乐岂在酒。
重阳房村驿有感次韵
作者：王缜
朝代：明

九日龙山路正通，登临高兴古今同。谁知古驿山河外，独傍荒村风雨中。空忆黄花需白酒，愁看渔火对江枫。自怜底事常为客，天北天南西复东。
金陵贡院斋居次林待用都宪韵
作者：王缜
朝代：明

雪光摇日薄窗纱，鸟雀喧晴散晚衙。一穗檀云飞野马，九衢歌吹闹春蛙。心斋旋洗黄尘净，风急难欺白帽斜。清兴逼人禁不得，倚床信笔走龙蛇。
锦衣马汝砺奉朝旨提徐希曾过余话旧索诗以君字为韵走笔赠之
作者：王缜
朝代：明

明明我主万邦君，乃圣乃武仍乃文。龙飞弘治十五载，光天化日起卿云。嗟我谏官羞作寱，肮脏肯比负山蚊。从来芟草务绝本，嘉禾茂在人耕耘。万顷平原一星火，忽之不戢将自焚。何况遭逢尧舜世，宁不负暄以献芹。停子飞黄千里之迅步，听我狂歌一阙之殷勤。长江不尽留人意，秃笔亦可张吾军。君不见孤凤特出百鸟群，景星一睹人交欣。丈夫志气盖不垠，终为竹帛垂功勋。区区离别何足论，区区离别何足论。
长至寓徐州是日晴明喜而有作
作者：王缜
朝代：明

上元新甲子，长至入彭城。风定葭灰细，阳微灏气清。天心从此复，吾道与时亨。喜起不成寐，端居忆圣明。
阻风宝应次顾惟庸刑部韵
作者：王缜
朝代：明

竟日维舟滞此湖，飘然还欲试南图。到头迟速非由我，闲听渔歌笑宦途。
除夕前一日会心远王都宪宅上次联句韵
作者：王缜
朝代：明

东风飞雾作轻寒，岁暮闲寻客里欢。法省衣冠分豸鹤，斯文气味混芝兰。星回运转年年胜，竹爆声传处处安。幸庆云龙同际会，明良相遇亦何难。
除夕前一日自释
作者：王缜
朝代：明

独坐寒灯蜡已灰，思乡怀古自徘徊。宦情冷煖随吾分，世味甜酸付此杯。蝴蝶梦中春信近，玲珑歌里晓钟催。不禁浓兴撩人醉，欲上千峰踏岭梅。
除夕次许启衷同寅韵
作者：王缜
朝代：明

客馆不成寐，端居思渺然。人喧分岁夜，春唤上元年。硕果藏生意，涓流积巨川。兴来拚酩酊，还自戒初筵。
鞭春漫兴次吴交石都宪韵
作者：王缜
朝代：明

释鞭箫鼓闹新春，遥向滇南拜紫宸。梦里还家元为国，客中逢节倍伤神。风霜笔扫三千里，兵甲胸藏百万人。祇恐西方留不住，圣明收作股肱臣。
题丰城刘静庵卷
作者：王缜
朝代：明

摆脱尘嚣势利关，园林赢得此身闲。柴门昼掩无人到，花鸟成诗祇自删。少室幽情清似水，秣陵高义重于山。古来斯道今谁是，都付先生一担间。
题保郡韩澹庵都宪梅窗月影卷
作者：王缜
朝代：明

梅窗月影两清奇，一任园亭静乐之。琼浦珠圆光的历，玉龙鳞细影参差。花痕印户重重上，桂魄穿帘旋旋移。岁晚功成尘事少，正宜梅月结相知。
题光泽王衷赤荣光图乃画红梅带月
作者：王缜
朝代：明

本是冰霜玉殿栽，谁移春信郢江开。天边霞彩初分派，仙府丹砂暗换胎。直以河图占造化，剩于鼎鼐认贤才。于今忠赤枝枝盛，从此辉光日日来。
题刘时让知县一清泉卷二章
作者：王缜
朝代：明

相彼流泉，湜湜其清。从流朔源，维山之经。有美刘侯，是度是营。有渊斯池，有翼斯亭。民有攸济，日用以宁。相彼流泉，澄澈且美。不舍昼夜，曰为道体。有美刘侯，来邑来祀。祀事孔明，神锡福祉。令闻不穷，惟泉是似。
题刘时让知县一清泉卷二章
作者：王缜
朝代：明
体裁：四言诗

相彼流泉，湜湜其清。从流朔源，维山之经。有美刘侯，是度是营。有渊斯池，有翼斯亭。民有攸济，日用以宁。（一章）相彼流泉，澄澈且美。不舍昼夜，曰为道体。有美刘侯，来邑来祀。祀事孔明，神锡福祉。令闻不穷，惟泉是似。（二章）
题唐实两京胜览眷
作者：王缜
朝代：明

天地人间逆旅，利名水上浮沤。两眼古今何处，一鞭南北神州。
题撒麻铺次韵铺在贵州晋安道中二首
作者：王缜
朝代：明

此生踪迹半人间，眼看浮云到处闲。可信豚鱼知向化，欲将华夏变苗蛮。撒麻亭馆隐云间，阅尽凡人多少闲。我亦欲闲闲未得，不如知止鸟绵蛮。
题撒麻铺次韵铺在贵州晋安道中二首·其一
作者：王缜
朝代：明

此生踪迹半人间，眼看浮云到处闲。可信豚鱼知向化，欲将华夏变苗蛮。
题撒麻铺次韵铺在贵州晋安道中二首·其二
作者：王缜
朝代：明

撒麻亭馆隐云间，阅尽凡人多少闲。我亦欲闲闲未得，不如知止鸟绵蛮。
题敕赐光泽王博文堂
作者：王缜
朝代：明

钦哉堂乎各博文，博文之名世所闻。我来荆楚徒云云，揽辔常愧负山蚊。初拜堂前似半醺，牙签满目罗典坟。山高海阔屯灵芸，二十八宿随天分。紫微钩陈俨心君，包含万象难排纷。惟有光泽王性勤，远探幽赜咀奇芬。笔阵直扫千百军，肯綮适中轻郢斤。宛如凤超百鸟群，和鸣霄汉回南薰。又如鳞呈五色云，振振祥瑞人人欣。天子曰嘻此茂勋，若非芳名揭朝昕。世味何以破腥荤，乃锡博文义孔殷。奎壁辉耀渺五垠，博文博文非在文，要在忠孝常书绅。
题李元敬母陈氏旌节卷
作者：王缜
朝代：明

维竹挺节，维玉秉洁。有节无瑕，是谓贞烈。懿哉李母，女中英杰。抱志孤抚，法星昭列。有命自天，纲常孑孑。千古洪川，风清水冽。
题李本修荣赠卷
作者：王缜
朝代：明

燕京兆判荆州彦，玉壶秋湛朱弦练。出入经营凡几年，政成事治民称便。一朝天子旌循良，恩被双亲已显扬。龙函紫诏昭文彩，堂封宿草顿生光。到头事业得如此，子职不亏臣职理。天高地阔终无穷，日夜东流江汉水。
题柯学士所种二柏在翰林院后
作者：王缜
朝代：明

竹岩先生爱清逸，玉堂南畔裁双柏。盘根得地凡几年，直干淩空绕百尺。交加错落势欲飞，偃蹇向人如对立。色嫩秋含阆石奇，气清晓带瀛波湿。一生叹赏属名贤，纵是徒叶亦可传。雨来似拥长安盖，风过疑听幽涧泉。炎蒸满地金石烁，空翠拂云阴可濯。冰寒雪冻天地凝，苍髯含霜叶不落。郁郁葱葱贯四时，羞与桃李争春姿。节坚自是冰霜操，心苦不容蝼蚁欺。君不见巴东县，莱公德泽化及民，柏树常为人眷恋。又不见乌台传，朱传风威泣鬼神，至今见柏人犹羡。此柏托根得所之，玉堂旧老人中龙。端直不惭君子德，恩荣曾荷大夫封。莫言材大难为用，作栋梁向明堂东。
题漂阳侯祠
作者：王缜
朝代：明

汉宫禾黍动高秋，勋阁麒麟没古丘。不识史家何事业，至今犹说漂阳侯。
题画二首 其一 桃花青鸟
作者：王缜
朝代：明

翠裾摇曳绛裙低，醉傍朱栏日未西。路远蓬山无信息，独凭青鸟唤春归。
题画二首 其二 桂花黄鸟
作者：王缜
朝代：明

懒于尘土混沉浮，羽服飘然物外游。洞里乾坤真是别，桂花开尽不知秋。
题画二首·桃花青鸟
作者：王缜
朝代：明

翠裾摇曳绛裙低，醉傍朱栏日未西。路远蓬山无信息，独凭青鸟唤春归。懒于尘土混沉浮，羽服飘然物外游。洞里乾坤真是别，桂花开尽不知秋。
题红梅图为大行人郑士达思亲作
作者：王缜
朝代：明

君不见太行山，云挂长空镇日闲。一从狄公归望眼，至今认作思亲颜。又不见忘忧草，品题亦是闲花藻。自入诗家作母看，顿令孝子皆珍宝。此图试问何所为，无乃取象亦于斯。郑君低头为我语，母生正值梅花时。只今离母又几载，见花宛若见母态。陟屺翩鵻日日心，此心但愿花相对。嗟哉郑君能孝思，比德拟类绝妙奇。清香真是幽閒德，红艳应同淑媛姿。绛纱帐暖春先入，玉颜对醉流霞色。独立风前笑雪霜，万紫千红皆敛迹。江南信是花卉魁，等閒结子亦奇哉。蚤年已见登庙堂，材大终须调鼎台。红梅红梅花常开，愿与蟠桃归去来。
题良溪诗卷
作者：王缜
朝代：明

云水居人爱离索，买断春山半区宅。上招云影昼虚白，下浸溪水晓凝碧。溪流汩汩几千尺，吞吐乾坤淼无极。发源疑从天上出，倒排星斗俯可拾。春风媚日烟霞赫，秋雨岚光飞翠滴。鸥弄晴沙献书迹，鸟歌鱼咏波催拍。四时百卉难描画，如此溪居真可乐。有时横艇弄明月，有时濯足起坐石。酒酣耳热祇哑哑，不知人世有今昔。吁嗟人生不满百，穷年劳苦亦何益。惟有此溪溪上翁，容与溪兮乐无斁。良溪之乐伊谁识，华扁新题诗满壁。珠玑白日先光赤，寒芒夜夜映奎壁。
题苏司训缙乃祠帐
作者：王缜
朝代：明

别驾朝天日，周星六十年。惠阳无梦到，词调有人传。鹤去空明月，珠还忆旧贤。书香元不绝，讲席满风烟。
题西沼祥鳞卷次尚春景元市舶韵时有白鱼入舟沼在乌江山下
作者：王缜
朝代：明

西沼筒笙杂浩歌，画船轻飏急于梭。天教鳞介呈详瑞，从此闽南雨露多。
题金舜举大司寇蓉溪书屋
作者：王缜
朝代：明

绵州有蓉溪，溪头结书屋。坐看芙蓉开，天然脱尘俗。
题黄氏节妇卷
作者：王缜
朝代：明

睢鸠飞鸣各有止，鸿雁失群终不起。鸟兽异类尚如此，何况人伦万物始。生当取义义即死，一死不忍何难尔。嗟奈何，老亲稚子受人遣托宁忍毁。子既立成事可倚，而今瞑目无愧矣。
首夏即事
作者：王缜
朝代：明

斗柄南旋渐觉炎，祝融新令信专严。柳垂雨暗莺犹语，花逐风飞燕乱拈。庭院昼长宜笔砚，藜灯夜短倦书签。南薰一曲无人解，坐看高楼月上帘。
驻节宁亲送侍读江文澜使荆州
作者：王缜
朝代：明

新捧龙函出建章，皇华歌里马蹄忙。仙槎暂离蓬山远，玉节遥临汉水长。梦绕飞云仍望斗，身如征雁更随阳。锦帆正得东风便，戏彩高堂倍有光。
鹿门
作者：王缜
朝代：明

庞老闲投世外名，入山深处任真情。谁知山木亦随世，惟有鹿门依旧青。
黄州
作者：王缜
朝代：明

周郎赢得东风便，苏子闲携夜月游。笑我南来踪迹冷，长吟赤壁过黄州。
黄梅郊行有感
作者：王缜
朝代：明

百里平田草亦焦，数间茅屋树萧萧。民风落寞愁无限，谁解为图献圣朝。
黔阳道中次韵
作者：王缜
朝代：明

荆楚江山面面同，便从荒僻采民风。桑麻隐约云岑里，鸡犬声稀烟树中。洞獠投戈思向化，野人炙背亦怀忠。凭谁补衮经纶手，散作文章五色红。
黟县察院闻蟋蟀有感
作者：王缜
朝代：明

五月西风振叶鸣，凉催蟋蟀作秋声。忧来终夜不成寐，坐听谯楼杀五更。
䔍山溪·王季重佥宪招同张象子、吴余常集清晖阁
作者：王翃
朝代：明
体裁：词

屏山浪涌，争起檐牙晚。列岫划云开，天镜落、百眉青远。夕阳无语，湖色炯微秋，烟意软。花气暖。水鸟宜多懒。阁情酣客，斗饮谁论盏。心不厌江南，总掩锸、何伤萍泛。风移残暑，衣影挂高栏，西照返。东月满。乡树迟醒眼。
一剪梅·遣兴
作者：王翃
朝代：明
体裁：词

落落贫居罢持鞭。风积榆钱。雨积苔钱。为农经济且从天。旱种瓜田。水种苗田。荷锄侵晓事荒园。竹在今年。笋在来年。行藏繇兴自悠然。腹有陈篇。口有新篇。
一枝花·七夕，郑子京招同谈黄浮屠闇伯小集
作者：王翃
朝代：明
体裁：词

露下高梧滴。一叶声相及。凉含牛女思、报佳夕。恰小孕蟾胎，仄势开弦急。君果能欢客。且谓彼天孙，暂止当轩秋织。河浪远、弥年伤隔。散巧欣逢七。吾生惭独拙、将多乞。共洒酒中庭，草带沾书湿。沉醉应非惜。鸡响扶归，又窃叹、东方既白。
一枝花·拟辛稼轩醉中作
作者：王翃
朝代：明
体裁：词

渴饮毋辞酒。重秫休论亩。敝庐何必广、蔽箕帚。叹千古情高，树隐门前柳。雨剪园中韭。便蝼蚁槐南，算作吾生太守。蒿里地、埋君易圬。四海空奔走。当时无李白、谁为友。任来日多难，醉饱今朝有。步履忘前后。扶上藜床，尚说道、还堪一斗。
丁香结·女鬼
作者：王翃
朝代：明
体裁：词

弄夕阳花，听秋叶雨，一生尚多情爱。荔服寒蕉补，傍暗月、小摘女萝为带。依然群会草，灯如漆、照影无碍。残妆仍绾堕马，广额空横低黛。相拜。近夜色朦胧，轻迹姗来尘外。衣不曾灰。粉何由蠹，幽眠长奈。唱彻鲍家诗句，魂守遗香在。道阮郎今去，一曲归春谁待。
三台·徐州榷部韩次卿招往云龙山阅武
作者：王翃
朝代：明
体裁：词

薄河宾黄沙百里，望来豁然平衍。踏莎茵、不尽马蹄青，朝日射、长烟葱茜。行营按、壁帐临空远，颜行静、旌旗色变。谁通道、公子清华，武略舆、文章兼善。鼓催齐、赳赳士勇，横槊过风如剪。春山外、一气俨成龙，云护处、鱼丽初展。从容分、两翼旋相角，见猿臂、虎腰腾健。鸣金罢、四垒无闻，飘影疾、回霜收电。更傅呼重树正鹄，七劄群当南面。散阴阴、万柳映辕门，绕春叶、同缠雕箭。边声杂、管弦繁饮至，惹甲花、衣绣宜茜。据冲路、先畅兵威，戒清时、愿毋忘战。
与客话左宁南事
作者：王翃
朝代：明
体裁：七言律诗

长城万里羡当年，楚泽军容盖世传。三月晴风高战鼓，九江春水下楼船。韩彭心事应难论，李郭勋名不易全。漫道勤王师独正，江南处处起风烟。
东坡引·倦游
作者：王翃
朝代：明
体裁：词

烟青江北路。月白江南路。初来不谓来难去。身住山多处。心住愁多处。无边怪芳草，未经回步。奈春色、又非故。东风摇荡归期误。远梦凭谁做。近梦将谁做。
东风第一枝·凤仙花
作者：王翃
朝代：明
体裁：词

子脱经年，叶生初夏，空庭绿满无地。相看碧玉为枝，依然暗滋阴意。标心叠彩，偏幻出、天姿佳丽。问谁初、染甲调弦，闲听落花流水。雨渐湿、披靡弱质。风乍起、翩翻仙袂。人将不惜沾衣，苔亦任教遮翠。何曾鸟踏，但绣与、百重芳被。恐他时、红素飘零，急性又捐秋泪。
东风齐著力·春游
作者：王翃
朝代：明
体裁：词

柳暖风眠，花寒烟睡，渐索春饶。新开喉舌，莺燕始论交。不信踏来青好，湖南去、草色如袍。流云尽，空山丝管，人与楼高。迟日散林椒。回风雨、依依绿重初膏。波香飘洒，鱼醉媵兰桡。亦有招欢红袖，珠帘罅、俊眼私调。衔虚梦，心知今夜，镜泪生潮。
丰乐楼·褚文彦出长江万里图披玩感赋
作者：王翃
朝代：明
体裁：词

生绡谁点毫末，赴岷波万里。尽沙岸、草得微茫，长林红似霜被。迅去楫、千帆倚溜，柁牙若动疑风利。或危樯、丛泊渔村，几处烟市。浪涌沿江，形无端倪，识山情向背。刺空外，仰插高旻，断崖时护岚气。露楼台、树接荆襄，渐可辨、人家僧寺。弄濛濛，晚色睛宜，近开还翳。门雄剑闲，瓴建瞿塘，壮蜀关白帝。三峡迥、暗通石栈，翠屏交锁，青壁悬梯，险诚天备。怒涛雷注，飞流斗绝，潆洄木眇冲群岛，响潺湲、尚杂哀鹃泪。寒云十二，秋看月小巫峰，夜珠神女分佩。当年梗泛，一日江陵，听乱猿清泪。心未厌、薄游尘世，卧雪蓬窗，击节蛮歌，客怀多醉。今伤短发，萧萧星我，闲披图画，聊自遣、指沧浪旧路依然记。其间城阙，半为盗薮，呻吟不胜肆涕。
临江仙·鬼工球
作者：王翃
朝代：明
体裁：词

月体藏来绣匣，天球赐出珠宫。依然锦带杂花蒙。匪金子同跳脱，如玉更玲珑。�学璿玑自转，星涵银汉俱空。穿针无间达深重。不知谁示巧，鬼在一丸中。
丹凤吟·雪晴登金山
作者：王翃
朝代：明
体裁：词

千里春波初绿，小浪扶风，轻舟停叶。孤攀雪磴，峻踏鲛门冰裂。珠楼嵌壁，僧居鸟上，玉柱冲流，人游鱼列。漫自振衣长啸，巨浸稽天，江山目领空阔。迢递不堪凝望，别离早、已迁岁月。南路愁烟织，知故乡何处，一水疑接。群峰鳞次，石骨乱堆琼屑。指点孙吴遗策在，笑当时横铁。沉吟浩叹，感寒潮呜咽。
乌栖曲
作者：王翃
朝代：明
体裁：古风

深宫乌啼天未旦，城头击鼓明星烂。吴王宴罢星已希，繁霜落树乌惊飞。
二郎神·蛩声
作者：王翃
朝代：明
体裁：词

暗蛩闻草，正院落、黄昏影暮。渐缓入无音，微知有怨，似向秋馀低诉。应虑凉多吟未隐，私叹息凄其风露。奈苦逼更严，哀流砌满，月明愁素。如慕。初怜振羽，勿惊在户。况别叶陪寒，飘花效响，更有疏蝉冷助。絮得离情魂欲碎，并唤醒闺中机妇。愿将伊、深闭金笼，聊遣夜阑天曙。
人有谓余老者感作
作者：王翃
朝代：明
体裁：古风

一身不遇家屡空，谈诗说剑心何雄。少年虽去壮还在，出门千里轻飞蓬。饮酒多欢侠游子，寻花常宿倡楼中。半生为乐不知病，两耳忽患今春聋。梳头遂见发初短，照面恰怪颜无红。往还后生最轻薄，笑云似尔当称翁。繁华零落尽朝菌，吟叹啾唧来秋虫。天地那能禁我老，文章可惜令人穷。一丘一壑几时住，世上岂有真乔松。
会稽竹枝
作者：王翃
朝代：明
体裁：词

荷叶荷花十里匀，秋风吹满越溪春。漾舟溪上多游女，誇道西施是越人。
倦寻芳·殳山宋公主墓
作者：王翃
朝代：明
体裁：词

风吟犀树，燄死鱼油，依然清画。玉没重泉，黄土盖春犹厚。墓井沉寒金钿隐，笭床长夜珠衾覆。立荒茔，意千秋冷骨，蛾眉忘斗。幽香故、茜衣灰尽，化蝶飞来，身影疑瘦。想落针丝，数亩野花如绣。魂去青山招不醒，歌哀楚些伤何就。总断樵，已迟今，六陵残后。
倦寻芳·维扬夜游
作者：王翃
朝代：明
体裁：词

画楼散酒，香雨粘天，斗繁华也。巷陌连春，十里美人家也。翠影涏涏通燕尾，绣帘低受风斜也。倚新妆，尽浓蛾叠粉，拂晴沙也。听艳曲、奏红牙也。声促珠槽，语琵琶也。心絮吹莺，倾国按名花也。凤蜡光中催月上，玉骢夜踏堤沙也。醉归时，掩流苏，早啼鸦也。
偷声木兰花·湖游
作者：王翃
朝代：明
体裁：词

长堤十里笼莺去。野水初生侵柳路。绿暗湖桥。絮向春风剪鹤毛。群山黛列高晴色。几个轻舟来白日。眉影横新。十二珠帘卷丽人。
偷声木兰花·饮梅水作
作者：王翃
朝代：明
体裁：词

寒泉百尺银床上。玉碗新餐梅子酱。冷溅唇香。清沁诗脾六月凉。红酥手点金茎露。涣汗冰消烦暑去。爽彻眉阿。一滴为酸得齿多。
八声甘州·游十八涧
作者：王翃
朝代：明
体裁：词

落空山、泉会九溪来，飘洒百重花。隐秋毫微路，孤悬窈窕，险似褒斜。松桧龙呼苍雨，藤势饮垂蛇。遝嶂天开合，矗示㟏岈。石气寒冲涧户，喜情飞峻赏，四逼烟霞。听嘤嘤谷响，鸟聚叶为衙。陟高舂人行新绿，积峰心、幽草半兰芽。且优游、吟筇自远，叩野僧家。
八归·吴吏诳故园
作者：王翃
朝代：明
体裁：词

繁丝断藕，残香沉藻，横岫路隐千曲。群梧叶在黄斯落，兼响堕山圆栗，映轩方竹。雨长垣衣青画粉，是昔日、藏娇金屋。许列镜、各斗娥眉，宛转丽红玉。长恨时移事往，宾堂人散，萤火犹明秋烛。有情芦月，无情烟水，又照离鸿单宿。料游魂不定，缥缈归来叹幽独。空园泪、露珠流遍，短砌疏花，馀蛩闲自哭。
六丑·和杨用修艳情
作者：王翃
朝代：明
体裁：词

怨春风吹老，心恨舆、杨花争掷。轻从地飞，带尘香一掠，燕去无迹。千里正怀人，又飘尽断烟，草生南国。离妆几日寒膏泽。不见游鞭，空存长陌，沉吟仍多惋惜。每望入斜阳，乱山苍隔。惊魂难觅。但暮天横碧。镜委僵娥，兼移冷鸭。粉郎累岁行客。叹月落孤辉，关塞终极。江岸远、谁闻长笛。甚哽咽、暗里催清泪，相思云侧。奈前期、误我隹夕。虑兰情、有变秋霜下，故芳那得。
六么令·感白发
作者：王翃
朝代：明
体裁：词

头惊童仆，有发报新白。吾年始惭将半，举世漫相识。家在不妨如磬，肯作牛衣泣。兔园抽笔。蛾眉厌酒，甫也诸侯老宾客。游情空寄长啸，出没江南北。牢落语多故奇，人口同思炙。往往谁能自爱，似为虚名役。萧然行迹。投躯天下，十载何曾一低色。
六州歌头·春情
作者：王翃
朝代：明
体裁：词

江城三月，晚色争年芳。晴沙软，嘶马踏，落花香。遍林塘。乱草平于剪，夜来怪，东风急，数点雨，吹湿处，不知长。今日盈盈，游女贪春步，且薄新妆。甚忘情含笑，心语暗多商。小扇轻扬。避儿郎。奈人留恋，初相见，频相顾，恰相当。几欲问、还羞问，拂衣裳。始微藏。俯仰娇无畏，援弱柳，弄青阳。兰舟曲，画船双，近飞梁。拟把閒愁抛掷，移尊酒、就听莺簧。怕眉间馀恨，归思结空房。梦落何方。
兰陵王·萤
作者：王翃
朝代：明
体裁：词

暮烟碧。清露新流欲滴。荒郊外、多少乱萤，缥渺飞青散原隰。含辉能奕奕。几次星分复集。枫窗静、秋夜夜凉，偷近疏帘映身入。参差互相及。怪火不温风，光自通夕。空林月没无人迹。从暗叶轻度，薄阴遥灼，丰草低出才岸侧。又移过池北。萍立。误吹溺。见定水浮明，寒焰沾湿。苍苍雾霭深无极。傍荆榛还照，鬼烛如漆。隋宫何在，抚往事，更恻恻。
凄凉犯·落叶声
作者：王翃
朝代：明
体裁：词

天高九月。微霜外、西风乾啸林樾。客最先闻，幽离陡作。萧森时节。空阶侧耳，索索冷知稠叠。闭重门、临倦枕，半梦扰惊蝶。昼短小窗，自听足、珊然碎秋如屑。楚臣良苦，涉江吟、泪沾清血。脆剪游魂，挂寒枝、影未全脱。渐黄昏、并入蛩心。奈凄咽。
凤池春·李园池上
作者：王翃
朝代：明
体裁：词

一剪莎�，半檐桐乳，白日暖照朱门。向荒烟小涉，阴高岸色，又踏吟人。旧雨平池，絮花烟涨柳苗新。韶年渐晚，清和近也，布谷先闻。群峰宛转相次，俯悠然深远，树影无根。记昔浮觞处，至今犹带，酒气浓春。览物伤多，故时桃李思沾巾。
十二时·和柳七秋夜
作者：王翃
朝代：明
体裁：词

闭幽深，小庭凉月，露下桐阴初洗。翠袖薄、微交寒思。孤感还惊秋气。故国吴山，他乡楚水，远绪何繇起。衰兰吊、几日书魂，凄入怨吟，饮泣枫心虫耳。天夜明、苍然空逝，一线遥遥南系。人极望中，身流江表，星影高于地。恐砧清楼上，客衣难到梦里。最不堪、情摧马角，诗酒谁能留意。是处萧条，仍馀惋悼，短布牵残被。奈频怀拂乱，馀生自甘如弃。
十二时·衰柳
作者：王翃
朝代：明
体裁：词

鉴馀姿、数株临水。寒入萧疏时候。想去国、离人肠断。眉学轻颦双斗。烟孑隋堤，风凄灞岸，惯与秋争瘦。怪别处、或有长条，残叶乱飞，宛约全销莺后。记客春、楼南系马，忍见舞腰非旧。短笛曲中，斜阳影里，鸦室伤多陋。感芦花如絮，依然吹起昏昼。试问取、攀枝流涕，情到不堪重究。露白晨滋，丝黄夕脆，一漾沾泥垢。待来年二月，垂垂作青还又。
十二郎·胡鼎甫招同李与行诸君及杨姬剧燕
作者：王翃
朝代：明
体裁：词

竹深集燕，暗叶下、一霜秋径。乍玉散林珂，金消桂粟，人聚繁香小影。向晚传呼回银烛，满月贮、冰壶双镜。正天气渐寒，堂声初暖，羽苛觞政。相映。琼花艳资，淡妆馀靓。更指马争筹，笋明春掌，笑看红儿誇胜。歌扇承花，舞腰欺柳，袅尘无定。莺学语俊梨园，醉色又餐烟杏。
南歌子
作者：王翃
朝代：明
体裁：词

衰草横千里，笳声动九边。处堂高燕梦恬然。哭者谁与贾传，载空言。制胜宁无策，连兵已有年。黄金如斗肘间悬。几见绿林豪客，画淩烟。
南歌子·夜泊皂江
作者：王翃
朝代：明
体裁：词

水薄沙交橹，篷疏月映窗。孤鸿闲甚夜呼霜。惊起旧来清梦，落寒江。
哨遍·九日登云龙山
作者：王翃
朝代：明
体裁：词

于戏巍乎，乃有此山，直上干晴宇。意空边、积草淡霏微，是鸿蒙、未开前雨。身依处。超然高举浮生，静念不必伤流寓。想屐齿登山，山归屐主，披襟聊舆天语。漫徜徉、骚首独行歌，银铛到、且舆泛屠酥。过客春秋，张灯日月，眼中谁汝。惟滔滔东注。河声浩荡从今古。其长如带，苍茫千里淮楚。更水接斜阳，残辉倒映，杏花一色宜枫树。鹤既云亡，人将安往，遗名犹重兹土。怅虚亭、冷落荒邻鼠。著糟巾、馀沥润颠毛，姑脱之、何妨顶露。潇洒匹夫肆志，吾外疑俦侣。多情黄菊，无情华发，点缀衰容几许。浪随尘世赋囊囊，笑西风、年岁羁旅。
喜迁莺·过青溪庵
作者：王翃
朝代：明
体裁：词

秦淮东去，贯柳阴一道，清溪如画。半亩芳烟，数椽清庙，残露晓明珠瓦。始知小姑犹在，闲待春风谁嫁。箜篌冷，感系香钿带，覆尘罗帕。游暇。凄暮处，落叶衣枝，寸意沾情乍。梦裂云丝，魂呼桃叶，蝶影低迷花下。想入弦中鸣鹄，应虑有人同寡。黄昏后，向月明私听，乌飞西夜。
声声慢·细雨
作者：王翃
朝代：明
体裁：词

零光吹碎，远态飘明，依微近人沾洒。冷聚空烟，秋影半深平野。池塘薄阴生昼，泣馀姿、垂柳轻惹。还试问，在巴山前夜，水痕多寡。别井梧桐寒尽，残叶润、西风泪花从写。意与丝长，何事乱牵愁下。沙外雁知羽重，感飞迟、音韵栖哑。更湿梦、敛巫山，留验鸳瓦。
夏初临·春闺
作者：王翃
朝代：明
体裁：词

燕重风边，花深雨际，人间每困春情。绿意延苔，重阶几日初平。开帘侧侧寒轻。小窗西、独自调筝。弦疏柱冷，惊鸿乍飞，曲半遗声。离心弱尽，暗惜无端，孤魂寄草，一梦消莺。凝妆又晚，长鬟力倦难胜。晕入残眉，视新愁、满镜还生。泪波横。啼时渐多，眼未尝晴。
多丽·北固晚望
作者：王翃
朝代：明
体裁：词

渺苍茫。长天迥压高秋。更澄江、平开晚色，一望练起中流。远青青、连山如去，斜阳下、浪涌无休。沙带人家，城临浦树，刚朝僧眼送浮沤。仍浩叹、金陵王气，畴昔黯然收。空剩有、芦花纤月，几个渔舟。熟沉吟、心惊野客，抚景欲赋登楼。感飘零、风吹落叶，新来甚、并不知愁。戎马中原，烟波南国，百年残梦乞蜉蝣。想今古、同归于尽，闲处且须偷。浑忘却、此身单寄，北固峰头。
多丽·吴于廷招仝言远、廋清、袁王二女郎湖集
作者：王翃
朝代：明
体裁：词

晚舟移。雨痕自足芳堤。出残阳、几峰初淡，涳蒙思入馀飞。半湖阴、斜分燕剪，繁鳞涣、细蹴鱼吹。远棹浮清，同篙溅碧，烟丝软踏妓人衣。轻杯傍，山根流去，萍碍或迟徊。且呼来、鲸澜饮渴，夜不知归。听吟莺、春灯影里，还矜齿雪菲微。曲中情，桃花扇掩，楼心月、杨柳风低。笑破唇樱，弹成词萼，袖捎钗骨鬓云西。眼波留、愁难繇己，魂碎欲完谁。朦胧醉、非关新梦，别惹香迷。
夜合花·败荷挽词
作者：王翃
朝代：明
体裁：词

浅堕烟疏，轻凋露白，鲛珠溅泪桩而。朱铅狼藉，亭亭倚绿房而。秋惊艳质，方辞潜泳，开萍鱼负粮而。葵屏微触，麦丝误唼，动夕阳而。初寒池不香而。罗袜尘生秀影，袭步芳而。波飘零叶，玉人宛在床而。光含镜外新姿，毁华容、如病妨而。无情有恨，风清月晓，鸳梦伤而。
夜窗秋·旅夜
作者：王翃
朝代：明
体裁：词

秋风夜半西来，先集响他乡耳。独处不堪听，又恰似在，几楞疏纸。凄然灯火閒房，蛩声语凉方始。梦外落鸡声，更谁念有，离人居此。
天香·过朱子容园居
作者：王翃
朝代：明
体裁：词

绿厚怀山，清深积水，轻舟荡漾何处。去郭非长，离人即远，乱草覆青沙渚。名园新筑，初剩有、几家春树。半亩方池，合浮萍、尚多残絮。幽居以闲为务。且容与、琴疏书聚。课娃蒸微露。奴刑梅蛀。妙妓同看新竹。又笑拔、金钗偶镌句。花隔秦源，竟迷归路。
女冠子·张叔荐贡士舟拉湖中看花
作者：王翃
朝代：明
体裁：词

重湖南去。正微凉、新退馀暑。画桥通曲水，漾粼粼浅碧，照日非空，叶分柔橹。十里遮天无尽，身杂芙蕖，绿稠霞注。红衣小堕，白露轻滋，挹香如雨。泊花汀舟，喜横鱼浦。折花房、又吹丝断粘鸥女。莲歌唱彻，听吴姬欸乃，耳远时多残句。繁烟来瞑色，缬眼回看，玉儿归步。向六郎宜并好面，娇舆秋风相语。
女冠子·新嫁娘
作者：王翃
朝代：明
体裁：词

牡丹宜嫁。软云娇雨推乍。藕丝手籍，红猩掩露，冷思迷妆，镜酥晨化。眉青山月挂。俊眼微牵春色，泥人花下。试低回含羞隐媚，一寸粉融愁画。芳条小怯莺雏哑。弄亭亭片影，障袖东风暇。柔情知罅。敛素腕约略，烟鬟低罢。越罗光若水，衫中委艳，唾痕新借。倩衾鸳锦覆，绣屏缠烛，梦香今夜。
女冠子·涟湖感鱼
作者：王翃
朝代：明
体裁：词

地穷天合。涟湖迥、岸容无睷。萧风起、荻芦摧折。气严冬令，布帆势勇，寒流水涉。千舟鱼响集，十里人声杂，使情自急。鸣波窜尾，腾梭冲鬣。更竹聚如林，金飞似雨，激水奔泥相突。阴森动、蛟龙改穴。云连纲目，健鲤轻倏等跛鳖。一触惊心，谅吾生、有身终劫。抑何须恐是，恣睢口腹，暴伤天物。
好女儿·戏赠
作者：王翃
朝代：明
体裁：词

黑白眸分。盼睐情殷。掩凝酥、绿发芙蓉额，记钓罢前鱼，飧桃子，对语低云。宛转雪肤花貌，当割袖、自加珍。熟看时、的的霞中旭，遗真燕尔、寻乔凤侣，赋别鹑奔。
客中九日
作者：王翃
朝代：明
体裁：七言绝句

细雨成阴近夕阳，湖边飞阁照寒塘。黄花应笑关山客，每岁登高只异乡。
宫词三首·其一
作者：王翃
朝代：明
体裁：七言绝句

金雀传餐百尺楼，玉壶催酒醉春游。内中新有良家选，背著君王学打毬。
宫词三首·其三
作者：王翃
朝代：明
体裁：七言绝句

禁中春树蔼晴烟，朝罢帘声下九天。官局进呈新铸好，六宫齐赐草书钱。
宫词三首·其二
作者：王翃
朝代：明
体裁：七言绝句

春半樱桃萼尚含，中宫初命采金盐。近前公主才能语，置膝亲教诵二南。
宴清都·维扬城西，沿堤十五六里多垂柳，绿阴连墙，下暗湖水。朱栏曲廓，左右鳞比，春衣小映，人色几碧
作者：王翃
朝代：明
体裁：词

粉蝶萦高柳。城西路、乱烟浓醉如酒。章台绣错，参差夹岸，绿阴非昼。兰舟时泛人隹，珠帘起、东风掺手。堤势远、眉列长衙，春韶尽为莺有。金鞍何处游归，望尘绝影，嘶汗闻骤。斜阳渐杳，胧胧穿去，一溪深覆。笙歌杂笑无次，花气舆、衣香并嗅。问明朝、月落星阑，城乌怨否。
宿董氏山房
作者：王翃
朝代：明
体裁：古风

中夜虎渡水，溪树初风生。飒飒吹哀湍，众山皆有声。深庭久无月，黯然三四星。忧人独求醉，释此离居情。
寄沈十二
作者：王翃
朝代：明
体裁：古风

横山生白云，郁郁半空起。知君住其下，独宿白云里。冬月静岩扉，寒泉涤心耳。嗟余役风尘，引领望之子。
寿楼春·游齐云岩
作者：王翃
朝代：明
体裁：词

仰扪星熊居，阅团荆虎馆，险出蚕丛。线曳秋毫石栈，去天难穷。气淡泊，光朦胧。涌半崖、飞涛长松。并众壑冰声，千山枯影，日月肩摩空。寻开塞，升鸿蒙。挟无边秀色，苍然虚冲。寂历神游以目，鹿撞于胸。径路绝，风云通。摄梦魂、初离尘踪。将买鹤檐琴，终日高卧闻此峰。
尉迟杯·渡钱塘江
作者：王翃
朝代：明
体裁：词

春潮闪。篙师报、理楫渡天堑。危樯满挂征帆，风利舟轻非险。长鲸吐沫，地势极纵横，雪山掩。划空苍、次第江峰，青分三点五点。客念屡渡钱塘，嗟行李萧条，但有书剑。鸥鹭相逢旋惊避，应怪我鬓霜新染。还愁见、无私花柳，他乡遇、依然自茬苒。近西陵、沙路烟开，更寻今夜茅店。
少年游·别
作者：王翃
朝代：明
体裁：词

春鸡梦里，晨星马上，催起下红楼。短檠残烛，荧荧风泪，朁我急离愁。不堪今日，可怜昨夜，馀暖思香篝。乱山如浪去无休。何处送人游。
少年游·少年
作者：王翃
朝代：明
体裁：词

银鞍绣障，谁家年少，意气自飞扬。春风锦袖，往来驰道，马腹及鞭长。逢人掷眼，当垆索笑，行处有馀香。柳絮空中，桃花水上，约略似轻狂。
应天长·晓起
作者：王翃
朝代：明
体裁：词

春窗有梦轻难做。又被庭鸟啼不住。侵寒起，展幽步。树树残花多著露。柳丝风，新杂絮。昨夜醉眠何处。目断玉人归路。佳期伤屡误。
应天长·湖上
作者：王翃
朝代：明
体裁：词

断桥难去苏堤路。日日东风吹柳絮。散作涳蒙香似雨。枝头别有黄郦语。夭桃花薄暮。游女红衣粉故。舟远湖烟生处。白鸥轻翼举。
应天长·行吟
作者：王翃
朝代：明
体裁：词

南湖桃李后，剩倚陌连寻，柳枝浓绿。别浦回舟，昨夜老渔邻宿。泽兰侵岸水，媚软瀫、暗芳萋足。青影密、半覆鱼床，半迷沙曲。烟景召心目。尽陶写风流，不烦丝竹。桨玩新萍，高情容泛爱，身画里、远山横幅。聊自许、吟老江潭，醉醒俱独。
忆余杭·积水湖
作者：王翃
朝代：明
体裁：词

山入余杭称秀甲。一路看山云影拔。地偏风厚古无争。官亦静于僧。春湖积水通邻邑。白日初高士人出。群驱黄犊绕山耕。荣辱不胶情。
念奴娇·夜过严滩
作者：王翃
朝代：明
体裁：词

桐江春讯，月明迟、路入乱峰回互。一线悬天更远，人出千重岩树。石貌多端，滩声转怒，使客心生恶。七里盘涡，溶溶渐起烟雾。闻有台上先生，身著羊裘，但以鱼虾务。星动归来仍倚钓，想见千秋风度。山不胜高，水何其淡，缥缈神栖处。他年卜隐，白云待我同住。
念奴娇·汛月石湖
作者：王翃
朝代：明
体裁：词

石湖一曲，近清光、小汛秋水深映。十里空明，倒落我千尺，潇潇身影。远树疑山，横沙即岸，露白移琴艇。须眉寒照，人间天上双镜。洒酒自托烟波，醉里高吟，月宿鱼龙听。练曳珠来皓彩动，蟾吐飞星无定。花雪芦垣，叶风蘋渚，或有离鸿醒。凭虚延爽，敝裘此夜知冷。
怨东风·秋日偶书
作者：王翃
朝代：明
体裁：词

散发成吾是。初志。小枕日高眠。犹喜空囊不贮钱。爨无烟。疏桐静与秋声落。梦响谁先觉。独苦蛩心。到处哀吟。荒草寒花各自深。
怨东风·莺
作者：王翃
朝代：明
体裁：词

莺语评花格。清呖。不厌柳丝长。日选新声度夕阳。趁阴藏。呼春二月江南路。草满愁来处。知是多情。句句叮咛。无奈残香委地轻。
怨东风·醉途有感
作者：王翃
朝代：明
体裁：词

芳草粘归骑。人醉。月树绿春城。烟外生烟半水生。水烟平。金鞭更向谁家宿。旧怨章台曲。今日东风。明日西风。几个哀鹏不泪红。
怨王孙·梅
作者：王翃
朝代：明
体裁：词

水远云晓。烟飘雪袅。素守枝寒，香容萼小。飞去鹊羽惊人。带微春。疏水剪破檀痕重。风心冻。影下成虚梦。玉窗肠断，今夜月过黄昏。浸幽魂。
惜分飞·秋夜
作者：王翃
朝代：明
体裁：词

侧岸芙蓉娇欲醉。小露星星如泪。晚色明荒草，月丝微急弦初坠。静处秋多光炯碎。一影倒沉天背。夜久心私计。山池水薄鱼难寐。
惜红衣·剩园留妓
作者：王翃
朝代：明
体裁：词

甲粉弹尖。眉黄刷晕，晚妆初竟。烧蜡冰纱，新煤转清映。春风瘦玉，花淡媚、琐窗人静。低倩。漫徙炉烟，对含香荀令。红衣宜惜。绮帐深眠，呼莺夜私听。情丝妮妮，小结同心赠。谁谓巫山路远，云雨萦魂无定。又兰吹酒舌，报导鬟钗金横。
惜香心·谱李义山燕台诗
作者：王翃
朝代：明
体裁：词

芳根中断，惜香心暗死，寒冲月浪。西楼一夜风筝，奈织花寄远，恨迷烟旷。几日娇魂寻不得，又嫣熏兰破，翠幕轻帷摇扬。记蜡泪啼红，怨天难曙，独照孤嚬影相向。瑶瑟暗藏楚弄，怪鹦鹉惊霜。唤起南云，梦舆秋魂交丧。私叹越罗冷薄，衣带无情，宽窄多嫌，残佩杂悬朱桁。回念画舸乘流，钓蟾蜍静渚，芙蓉卷绿，青溪白石，尘满鸳鸯裀上。并桃叶桃根双葬。
惜黄花慢·旧寓
作者：王翃
朝代：明
体裁：词

竹密空廊。有暗萤流焰，静照蛩床。一园荒尽，故多鸟迹，风高自剪，梧叶参黄。小池浣月澄初夜，淡波起、瀫影浮凉。问画堂。何年客散，烛冷秋光。残夜委弃阴房，叹碎供鼠齧，色变丝伤。玉人去后，银寒笙舌，璿机织罢，纱坏烟窗。素砧不到闲双杵，柔荑染、粉泽犹香。梦异乡。半宵被掩轻霜。
意难忘·过周宝山故室，其孙青士赠所遗铁如意
作者：王翃
朝代：明
体裁：词

物在人亡。对琴书几杖，一一凄凉。留僧干麦饭，宿客冷绳床。今已矣，更何望。抚字泪浪浪。漫惊心莓苔过井，花月分窗。兰孙亦负幽芳。喜情能好我，兼赠遗藏。银波吹冶雪，金质丽蕤光。经百练，鸊鹈霜，感慨思弥长。叹终朝、摩挲手底，此意难忘。
拂霓裳·霓裳羽衣曲失传，馀揣其意补之
作者：王翃
朝代：明
体裁：词

步琼筵。轻身起舞烛花前。烧兰外，弄香红袖扰秋烟。君看妆影薄，妾畏髻光偏。势还圆。一钩罗袜不胜怜。风神朗照，情婉娈，复缠绵。蛾眉留得几时妍。招欢凭眼掷，拂面使心煎。漫迁延。何曾华发待婵娟。
提壶鸟·西湖偶集
作者：王翃
朝代：明
体裁：词

雨歇残飞，风收馀淡，轻云懒压平芜。又分阴让柳，剪草藏凫。春光亦是他乡客，也须知暂到西湖。同人俱在，今朝晴好，忍不相呼。约有燕子莺雏。许青山列座，红袖骖与。向芳堤小憩，且语髯奴。优游薄取鱼虾醉，更呼将火磁炉。寻亭问水，催花含笑，命鸟提壶。
摸鱼儿·客夜感秋
作者：王翃
朝代：明
体裁：词

响西风、不堪秋听，丝丝裂碎蕉雨。更有梧桐相助恨，索索冷敲门户。遮不住。涩生生、小窗败纸惊人屡。仍伤孤旅。对未别灯篝，初长夜漏，独坐闷何许。心暗抚，几度闻鸡欲舞。只与孤影为侣。慷慨歌残呼影汝，应笑一身成误。吾自取。漫说道、笔花素有淩云赋。此情良苦。凄断欲眠时，啼螀困蚓，又似向愁诉。
数落花·宫词
作者：王翃
朝代：明
体裁：词

林花罢露。莺报上阳春暮。奈愁何。想见御园风雨夜来过。柳边多。君恩一线。梦里锦衾犹荐。未尝疏。莫道梦中恩幸不如无。慰情孤。
数落花·闺思
作者：王翃
朝代：明
体裁：词

孤鸾啼雨。春去落花难数。晚来风。毕竟玉人无绪下帘栊。影深重。罗衣多半。瘦人小腰几断。正寻思。却怪侍儿絮语中愁时。泪如丝。
斗百草·雁宕观龙湫
作者：王翃
朝代：明
体裁：词

入手天台，移心雁宕，贪奇赏。泉发虹明，峰开指列，不谓巨灵遗掌。问龙珠，是何处飞来，投空摇扬。或散漫如珠，萦若雾，挟雷争响。谁见远落飞崖，分趋藏壑，山力雄知元气养。闲亦随风，盘旋作态，总吹去、犹连百丈。当年记，身到匡庐见皆妄。叹长往。拚今生、为伊梦想。
春从天上来·西湖逢戚畹出游
作者：王翃
朝代：明
体裁：词

十里帘钩。拉东风红袖，并上兰舟。床移弦索，钿擘箜篌。沙堤雨歇烟柔。喜山青花好，高栏外、效色行楼。斗华妆，使衣香狼藉，熏醉眠鸥。丝笼尚方珍食，聚桂楫如鳞，绿幕张油。片语腾波，千金倾市，人傅戚畹风流。想神京梦远，江南好，且听吴讴。幸无愁。令西湖化酒，累月春游。
春江路·京口留别
作者：王翃
朝代：明
体裁：词

雨销花，风剪絮。肠断暮春江路。可怜芳草不知愁，又逐轮蹄千里去。秣陵烟，京口树。进退离魂无据。梦中最是泥人情，身在南楼歌舞处。
春风袅娜·烟
作者：王翃
朝代：明
体裁：词

任无情做色，贮满闲秋。依水动，映空流。渐草没陈根，浓知新泄，花明野岸，淡见将收。高不沾云，低能作翠，地尽氤氲翳白鸥。惯向湖边弄晴影，容容吹湿木兰舟。几处随波生灭，移来缥渺，微茫际、似静还浮。时暗袅，远丝游。才迷茶鼎，或起香篝。煎心烛上，微摇蜡晕，萦魂柳外，暗锁莺楼。叹晓风残月，一生聚散，多在寒洲。
春风袅娜·首春自白门至京口，江舟对月作
作者：王翃
朝代：明
体裁：词

怪他乡好月，又照离船。伤旧雨，入新年。并多情桂魄，做成雪夜，无心梅萼，弄与花烟。惨不歌骚，寒宜任酒，客寄江湖宿皓天。鬓色初经二毛改，河光侧洗半轮偏。山寺星星钟语，骊珠唤起，风湍送、石濑娟娟。眠鸿醒，叫芦边。自疑哀泪，影怯低弦。千里相思，故人挥手，三更作赋，小泪红篇。感春来浪迹，逢君江上，已十回圆。
昼锦堂·胥山访友
作者：王翃
朝代：明
体裁：词

山晓看胥，塘寒浮魏，目趣同缓晴窗。舟近长林回玩，小落枫香。五更霜新销杜若，半篙水厚积沧浪。荒榛遍，茅屋远邻，人今隐迹农桑。四壁苔衣作。闲凭几，天然榾柮为床。扪虱高谈当世，卓荦非狂。黄沙碛中樵犊鼻，白鸥梦里钓渔艭。携残话，相送东弦初月，西箭斜阳。
月宫春·有感
作者：王翃
朝代：明
体裁：词

一群娇鸟聚檐牙。空庭无数花。千竿新竹带汀沙。空园无数鸦。烟多不辨湖南树，行人指旧是侯家。明年池馆长芦芽。谁听鸣蛙。
望江南·秋怨
作者：王翃
朝代：明
体裁：词

春日恨，未若到秋浓。芦渚依然如絮白，风林不是为花红。伊怨一人空。秋日恨，未若夜来浓。梦里断蛾飞小翠，枕边流水激多红。冰怨一衾空。
望海潮·药谱
作者：王翃
朝代：明
体裁：词

蒙花繁露，涎衣空草，无心当陆茵陈。寒水玉枝，连珠金钏，重台宝鼎香温。龙脑爵床熏。剪红罗小锦，自炙迎春。青黛朱姑，碧蝉白女石榴裙。肤如积雪流芸。倚屏风云母，柳若低身。没石沉凫，兜铃逐马，相思日及黄昏。房苑独摇魂。待当归安息，夜独王孙。浪荡将离，梦鬼见愁新。
望远行·密园
作者：王翃
朝代：明
体裁：词

斜照骎骎半下墙。桐立空阶影长。小栏杆曲暗闻香。池上无风藕叶凉。蕉列扇，竹围床。散发闲眠北窗。轻客裁帐日高张。卧看鹤步落花傍。
望远行·雨夜感蛩
作者：王翃
朝代：明
体裁：词

閒房谧寂，残灯小、焰结暗光疑灭。半枕单偎，疏衾独拥，细雨梦回鸡咽。屡起求衣，还又却眠凝听，潇洒暗闻蕉叶。试披帷、今夜夜窗无月。凄切。剩有馀蛩微息。伤在户、冷音将绝。滴滴檐声，啾啾壁响，谁奈五更愁叠。重念关山万里，玉楼深锁，双下泪丝如血。正离魂出没，镇教长别。
木兰花慢·湖楼书事
作者：王翃
朝代：明
体裁：词

小楼通四水，收拾尽，一春春。念云亦群游，花谁独笑，触望同新。氤氲。野香繁作，著罗衣、聊惹几分尘。山色何妨长在，莺声不可徒闻。清尊。好我必沾唇。得与醉为邻。任日落窗中，霞飞林外，远畅吟魂。明妆载回佳丽，正湖堤、弦索散黄昏。才见东城月好，柳边艇子无人。
梁州令叠韵·观别者
作者：王翃
朝代：明
体裁：词

风剪闲园柳。几日啼莺催就。阳关朝雨渭城西，离歌将阕，行色移残酒。隹人唱彻凝妆久。未别罗巾泪先有。马声更促长眉斗。莫怨临岐骤。去去初难分手。断烟斜照绿中沉，野旷天低，春草粘空秀。车回身半惊衣瘦。寂寞凭谁叩。高楼此夜魂寒，失梦羞影疏灯旧。
款残红·客怀
作者：王翃
朝代：明
体裁：词

野客止精蓝，偶影吟深昼。一雨寂寥中，几日清明又。高花时以飞，杂叶阴斯厚。僧去阒无闻，风物纷然就。粘梁燕筑香，疥壁苔移绣。瓯色待茶新，火意留烟旧。薄恨春将改，积倦书长覆。梦绪亦多端，独处令人瘦。
款残红·春闺
作者：王翃
朝代：明
体裁：词

旭旭日通檐，枕意犹亲梦。片雨乍行阑，未觉云魂送。东风碎鸟声，呼转烟眠重。倦眼一朦胧。小帐微知动。芳衾割半香，短泪宁馀冻。独自不成怜，忽忽身如空。漫道情芽长，想见愁根重。无计款残红。花尽春何用。
歌头·客中送春
作者：王翃
朝代：明
体裁：词

夜来思、乱莺啼处。水边阁外，残红多几树。五更时，闻疏雨。空园恨、渐自沾人，催归难住。最嫌他、风中轻絮。游女惹悠扬，情无据。惊乍别，漫回顾。迟日照、千里横空暖，草生路。客心衔梦，浮萍聊一叙。往往断魂，江天寻古渡。极目但青山，更山外，长林远濛濛，淡烟护。芳菲节，感虚度，问何如，拥鼻高吟慷慨。敌饥寒，短铗还鸣，窃叹孤身今愁做，谁堪当失意，送春去。
步蟾宫·秋夜
作者：王翃
朝代：明
体裁：词

吟魂未敛黄昏静。独据高秋谁与并。斜穿帘影月心偏，仰受露华花面正。深林萧飒风还作。生逼衣襟凉不薄。侧看山鬼逐流萤，啸摘寒蕉空处扑。
水调歌头·晚次丹阳
作者：王翃
朝代：明
体裁：词

极目但苍茫，百里空人家。秋风潇飒初起，泥阪落黄沙。暂听寒蝉树上，亦有离虫草际，倦客思天涯。白发故无种，愁至即萌芽。山青处，红叶晚，续开花。吟魂摇曳靡定，搔首不成嗟。更面南云长望，忽忽夕阳西去，感此惜年华。薄暮荒源远，兔女独推车。
水调歌头·赠蔡无能
作者：王翃
朝代：明
体裁：词

君果何为者，落落视群情。高谈四座倾耳，气掩烛花明。亦有英雄眉宇，佐以纵横学术，长啸自生平。贫贱而肆忘，吾不失同醒。安车受，诸侯聘，历神京。疏草空存大计，白首负虚名。国是今来谁问，徒自拊髀追痛，槁泣且留声。天地欲如此，勿谓人无能。
水调歌头·送客曹江
作者：王翃
朝代：明
体裁：词

长空渺无际，雁去天苍然。曹娥江上送客，风满一帆先。浊酒三杯两盏，远水千回万络，霜叶响枫边。极望但斜照，槁灞隐寒烟。秋声惨，听淅沥，思孤悬。吾生多少离恨，发短觉年年。枯树湾头寄宿，古锦囊中呕血，心老石方坚。今夜凉难寐，推枕不须眠。
水龙吟·晚雨
作者：王翃
朝代：明
体裁：词

朝来练影韬澄，微云渐起疏星坠。飞丝繁度，浓阴交集，凉资新吹。蕙帐含秋，钩帘隐曙，寂寥幽思。傍纱窗散漫，霏霏烟杂，忽作一庭青翠。回首渭城如闭。赴冥蒙、乱山孤骑。有情谁诉，无边难断，舆愁俱碎。惹阁生苔，润炉灰死，暗妨清睡。怪美人颦镜，海棠陪怨，掩啼妆泪。
水龙吟·落花
作者：王翃
朝代：明
体裁：词

夕阳恰照空园，乱莺啼倦红条冷。芳魂无据，懒扑冰帘，静临金井。力弱丝游，心疏蝶过，召还烟景。问余春未远，悠扬何事，依然就风中影。门外残寒犹逞。正无聊、断肠人醒。新巢燕子，衔来尚湿，小楼初暝。露重晨留，泥香夜葬，沾衣微省。更一溪暗水，吹成罨画，绣萍千顷。
水龙吟·落花
作者：王翃
朝代：明

春阳恰照空园，晓莺啼倦残红冷。芳魂无据，冰帘斜扑，乱抛芳径。力弱丝游，心疏蝶过，召还烟景。问余春未远，悠扬何事，依然就，风中影。门外晚寒犹逞。正无聊、断肠人醒。新巢燕子，衔来尚湿，小楼初暝。露重晨留，泥香夜葬，沾衣微省。更一溪、暗水吹成罨画，绣萍千顷。
永遇乐·绿阴
作者：王翃
朝代：明
体裁：词

落尽桃须，抽穷笋眼，时又移暮。叶渐稠枝，梅将肥豆，色重回酥雨。依然金谷，重施罗幛，仍似未容春去。啼声嘤，烟外柳深，暗藏莺署。新浓一径，侵衣欲润，低让何方且住。映浅非疏，笼寒自密，空意隐昏曙。东风开合，闲园窈窕，葱茜漫怜嘉树。斜阳淡、伤心恰在，故花多处。
沁园春·从张将军观猎上元
作者：王翃
朝代：明
体裁：词

火孑高原，霜清远阵，旌旗蔽空。听班声一动，颜行乌合，鞭梢微示，啸吻雷同。逐虎穷山，摩鹰掩日，猎响遥呼野树风。还趋险，使奔蛇失径，伏兽无丛。兔罝肃肃林中。奋勇臂、先舒八石弓。且连摧雉羽，离披坠锦，深搜狐穴，重叠流红。弭盖于田，崇车以肉，杀气当秋耀武功。乘时令，并欢倾泽薮，丕振军容。
沁园春·哭舅氏
作者：王翃
朝代：明
体裁：词

三十年来，门巷萧条，心悲渭阳。记群榆手种，至今犹活，孤琴自爱，去日先亡。匣剑星埋，韬弓月坏，粉瘗青支失艳妆。风流尽，已闲邀客馆，冷斗鸡场。春来燕子商量。纵仍垒、虚堂亦暗伤。视苔钱满壁，空馀买笑，花裀补地，不衬遗香。穗帐垂尘，荒魂积馁，羊舌难充鼠粪粮。穷泉下，痛儿无伯道，女有中郎。
沁园春·访郑平子先生
作者：王翃
朝代：明
体裁：词

北下平桥，西通小巷，家于半村。视门庭萧寂，居然名士，书琴静好，澹尔清人。矮菊花秋，高林竹夏，暗水鱼行触约纶。聊栖隐，任单扉昼掩，隔破风尘。柴桑应是前身。八十日辞官不厌贫。任案头萤火，一囊干杀，室中苔草，四壁寒皴。老据词坛，天存我法，今日康成道自尊。时披对，念当思瞆瞆，况抱余孙。
沁园春·陈居一村居
作者：王翃
朝代：明
体裁：词

山补篱疏，桥当路缺，潇洒几家。正丝声琐琐，忙知缲茧，鸥衣鹤鹤，静自眠沙。地近能幽，人真似古，一一柴门逐水斜。儿童暇，戏敲针设饵，乐钓鸣蛙。园林不间桑麻。尔下榻、陈蕃趋亦隹。有经年苍翠，百馀竿竹，随时红白，十数株花。豆黑将枯，梅青未熟，小坐寻常可代茶。奚奴报，已杀鸡为黍，留客停车。
河传·寻沈云友村居
作者：王翃
朝代：明
体裁：词

春晚。春晚。柳条风剪。蘋沙香软。晴丝吹雨，去水远浮烟练。燕衣沾绿浅。扁舟窈袅红深入。桃花隔。村舍微茫得。夕阳低。林影西。鹃啼。阿侬愁路迷。
河渎神·西泠庙
作者：王翃
朝代：明
体裁：词

止水积幽清。飞梁影堕西泠。断碑无字草烟平。荒余古庙丹青。玉座阴移苔未灭。灵旗日暮风裂。潭锁半环如月。乱山横与秋叠。
洞仙歌·李佳实拉赵友石花醵
作者：王翃
朝代：明
体裁：词

花间莺舌，是美人教就。窗外绵蛮语清昼。道东风、容易吹过闲春，苍苔上，明日落红如绣。浮生潦倒足，不至疏狂，诗酒何妨解眉斗。杯到自当歌，饮遍枝烟，还唤过、月儿扶袖。但只畏、愁来且高眠，先书示门前，不劳卿叩。
洞仙歌·种茄
作者：王翃
朝代：明
体裁：词

柔桑摘后，棵奚奴侵晓。饭罢移锄治春草。正泥新弱雨，所向无坚，同击槁、动值于时宜早。小园闲半亩，薄种茄苗，土性虽腴在勤保。待叶成灰嫁，蕃衍盈升，子多少、圃利长兼秋杪。树德莫如滋，慎毋偷，尔先不期劳，物将速老。
浪淘沙·山中寻沈道士
作者：王翃
朝代：明
体裁：词

踪迹半烟霞。路远溪斜。光风生草生芽。古洞云深无觅处，鸾鹤人家。屏竹艺青笆。石偃床砂。蜂游兰气散晴衙。一夜湍声春雨足，纯是桃花。
浪淘沙·张泰阶竹巢
作者：王翃
朝代：明
体裁：词

身在梦人间。日月回圈。半生酒寄一瓢单。卖药修琴随处住，不必深山。斗室闭苔寒。所适为安。分来卷石带山颜。花草经纶聊展趣，竹两三竿。
浪淘沙慢·登秦望山
作者：王翃
朝代：明
体裁：词

陟秦望、凭高一览，俯有全越。树里楼台十万，飞惊檐甃相接。更花萼、低城明粉堞。带空影、镜水澄澈，想旧国衣冠竟灰冷。藏圭迷日月。东绝。海门岛屿星列。叹极目蓬瀛茫何在，蜃气成官阙。重回首耶溪，情思弥叠。玉人杳别，意苧萝、去后香魂还涉。石古苔荒应难觅，青然见草春堪结。使南客、伤心吟不歇。又唤起、几处衰音，斜照隐。东风近暮闻鶗鴂。
满庭芳·邻舟别感
作者：王翃
朝代：明
体裁：词

娇许伊矜，柔将孰御，蛾眉曼欲横颦。芙蓉粲若，眼使客馋新。淡雅铢衣无染，东风善薄练宜人。行光动，生怜燕子，轻俊不如身。维兰轮一佩，流情自远，寄手余温。盼离花覆蝶，香气微闻。何处梦啼江竹，殷红袖、腻粉多痕。归将去，心中贮影，愁绪纤黄昏。
满江红·寻李乘六，闻移居乡落
作者：王翃
朝代：明
体裁：词

六七年来，从不到、郡城南路。今重叩、旧时深卷，寂然空户。绿壁蜗游看有迹，清池鱼响听无数。问邻家、见说近迁居，烟村住。萍将梗，余成误。耕还读，君当务。算功名未得，且留余步。落叶门前秋一尺，悬枫夕照霜千树。怅靡繇、握手道相思，劳思慕。
满江红·有不得索酒独尽醉中漫书
作者：王翃
朝代：明
体裁：词

以酒浇之，将傀儡、胸中干没。更醉后、高呼天日，尔宜知悉。手笔生来粗有胆，头颅谁肯贫无骨。怪年年、酷事案头萤，穷加厄。浮如梗，沉如石。行如坎，遗如核。总何如守拙，此身休出。寒水一潭和草陷，青山几个当门凸。颎孤怀、多少不能堪，酣方释。
满江红·癸未秋日
作者：王翃
朝代：明
体裁：词

树不堪秋，微霜后、黄斯落矣。问谁与吟者，江潭憔悴。尝谓诗书终有尽，亦知草木无他意。守孤云、故辙老饥寒，吾生事。南山豆，犹能治。东篱菊，毋忘醉。叹玄之尚白，发今如是。镜里一时啼面影，井中异代传心史。闭衡门、却扫付馀年，文中子。
漂母祠
作者：王翃
朝代：明
体裁：七言绝句

一饭当年报不遗，王孙今日更何之。平生自叹无知己，千里来寻漂母祠。
牧牛词
作者：王翃
朝代：明
体裁：古风

二月三月春雨晴，渚田水暖芹芽生。牧童驱牛出原隰，细草青青牛可食。夕阳短笛不见人，吹过村南又村北。
玉楼春·春步
作者：王翃
朝代：明
体裁：词

春过三月春将暮。脉脉芳尘时或聚。莺衔水面落来花，燕惹风边飘去絮。残香不入吟人句。俊眼偏承游女顾。新诗闻道陌头多，踏遍芊绵无觅处。
玉楼春·陈仲文新婚
作者：王翃
朝代：明
体裁：词

河梁影影星低驾。花面琼光娇烛下。东风人醉玉楼春，西子妆成金屋夜。五铢出袖钱声卸。香贮流苏钩不挂。更阑小语絮檀郎，明日蛾眉君手画。
玉漏迟·别情
作者：王翃
朝代：明
体裁：词

疏林残日落，应悲此际，别情尤苦。崇酒于觞，洒泪又还呼汝。枫叶碎江飞下，争聚得、乱愁几许。君且住。君须记往，临岐言语。西风飒飒吹人，怅离魂暗去。先君前路。一阕关山，初月正高南浦。他日相思天末，庶经心、梦来知处。方棹举。烟波顿成间阻。
玉蝴蝶·大风，自京口抵白沙洲宿，晚发金陵
作者：王翃
朝代：明
体裁：词

自顾平生胸次，长波千里，一泻微茫。放迹忘归，不觉两鬓吟苍。漆园身、虚成蝶梦，桃源棹、久误渔郎。奈行藏。今来只在，水驲萍乡。汪洋。吴天无畔，高风惊羽，独走危樯。渊堕云升，壮怀竖坐啸奔光。绿初沉、树离京口，青渐远、山别维扬。势汤汤。大江东去，浪白尘黄。
玉蝴蝶·客书
作者：王翃
朝代：明
体裁：词

淡月微生初晕，昏黄犹在，且映孤眠。素被香篝，尘迹冷注残烟。暗愁来、同居楼上，清梦好、或到人边。漫迁延。他乡留滞，独自年年。情牵。云荒南国，可怜妆镜，时见潸然。迢递吴宫，草花芜没断肠天。夜帷空、灯如有影，秋霜落、虫已无言。思烦恼，心今灰尽，不似从前。
玉蝴蝶·瓜州大观楼晚眺
作者：王翃
朝代：明
体裁：词

雪老芦花江上，一声寒角，落日将低。客泪阑干，烟色暗起凄迷。惨孤鸿、孀妻向影，闻独行、酸子还悲。正无衣。千林黄叶，树树间飞。愁媒。谁堪触境，琴歌既断，酒赋忘题。身寄秋萍，自嗟漂泊到天涯。楚台云，朝将安往，空床月、夜不相宜。恨难归。楼分南北，水又东西。
珍珠帘·佳人
作者：王翃
朝代：明
体裁：词

春风燕子人相似。何物勾闲思。笑眼掷波时，教小鹦呼字。烟织兰丝吹袖暖，葱色露、拈花掺指。迁次。看低回侍女，语附香耳。青镜不厌蛾眉，对珠帘新卷，自研螺子。云侧半鬟鸦，擘犀梳馀齿。生负深情多好梦，想今夜魂应是。谁使。彼蝴蝶单飞，鸳鸯双死。
琵琶仙·旅叹
作者：王翃
朝代：明
体裁：词

响碎疏砧，只空叹、薄暮红楼风急。唤起无衣，青秋负孤客。双鬓觉、新来渐短，谅他日、自然为白。梦梦伊天，鸣鸣者我，飞泪难舍。问长路、衰草无穷，与缥缈高云去无极。谁念别离辛苦、有断鸿嘹呖。君不见、他乡游子，在此时、百感交集。荒馆宿虫声，恶闻凄恻。
瑞鹧鸪·同马巽倩水部，张深之金吾、陆嗣端职方、吴余常文学饮月断桥，戏为陈章侯茂才赠蒋、王二校书
作者：王翃
朝代：明
体裁：词

漏水迟更夜欲交。枫林叶落响寒梢。金樽酒影风前劝，红袖箫声月下教。兰气含香随语散，眼波斜烛趁晴杪。江南多少行春梦，剩取馀枝蛱蝶巢。
瑞鹧鸪·赵武昔花烛词
作者：王翃
朝代：明
体裁：词

风吐流苏丽彩霞。珊瑚乘影冒烟纱。月明宝婺双鸾镜，人隐香奁百合花。夜鹊星河非女室，春风天水是郎家。招灵玉燕低金锁，一曲桃夭报九华。
瑞鹧鸪·閒居
作者：王翃
朝代：明
体裁：词

日注明窗，向春起、发今薄不胜梳。漫存蔬布，自足清娱。破粉偶题新竹，暇则就琴书。泉色暖，素磁传火，叶嫩旗舒。花艺两三株。总养不期繁，剪不教疏。身寂寞，门报长者回车。世乱我能闭户。一拙处葫芦。君屈指、古人史上，几个全躯。
瑞龙吟·衰草
作者：王翃
朝代：明
体裁：词

离亭雨。凄断去日平原，旧时官路。黯黯烟色连空，陈根碎积，低阴薄护。更延伫。多少野田残烧，孑然非故。萧条生意谁怜，不堪重问，萋萋何处。曾向芳郊争满，青泥借饰，绿茵承步。追念冶游王孙。归思迟暮。停歌罢舞。却又资萤聚。能消得、清秋几夜，蔓黄零露。试逐荒深去。牛羊远近，夕晖无数。畴昔池塘句。春梦歇、西堂今成墟墓。反伤藩茂，被东风误。
田园偶作
作者：王翃
朝代：明
体裁：古风

落日闭穷巷，风雨何飕飗。沈吟坐来久，悄然生百忧。自伤旷浪怀，苦为衣食谋。朝看孤云飞，暮见空江流。何能坐成老，拔剑当远游。草草天下人，视我如赘瘤。
疏影·秋泛莫愁湖
作者：王翃
朝代：明
体裁：词

游吟习玩。正枫初散赤，林次霜满。一棹夷犹，远溯流光，日气尚牵馀暖。莫愁去后新声冷，人自卷，残烟疏幔。意空江，几夜秋风，催筑芦花雁馆。回首三山天外，夕阳遥映处，霞影零乱。白鸟无言，立尽寒沙，分舆伤心多半。悠悠千古怀陈迹，梦暗惹、暮情丝贯。恐移时、或有魂来，今夜小舟归缓。
疏影·闺情
作者：王翃
朝代：明
体裁：词

新寒剪剪。许画楼小憩，呵晕催倦。手控高帘，目阅长云，归帆未有风便。鸟飞不到吴天远，嗟冷落、轻尘罗荐。最嫌他、青镜多心，朝夕窥人愁面。尤怪眉情变绿，两蛾小斗处，难稳金钿。繁绪如丝，暗织黄昏，除是灯花曾见。蛩声谁肯离秋月，闲唤起、一庭清怨。待听阑、独宿空房，枕绣泪红双线。
白苧·春雨
作者：王翃
朝代：明
体裁：词

天乍低，又云起，寒催始作。霏微飘遍，渐带檐声萧索。促愁眠、玉人无绪梦初觉。银蒜且教开，想湿燕、飞迟帘幕。炉灰润死，香费重熏嫌薄。怪坐来、冷延苔意上春阁。意度。柳陌烟丝，桃堤风瓣，应是泪妆新学。更莺困梳翎，碎珠弹却。靡靡江路，感连空芳草，青深于昨。别有归渔，漾楫冥蒙，蓑重难著。还待宵阑，同听疏灯落。
看花回·立春日，同李青来访陆嗣哲，有幼姬在席
作者：王翃
朝代：明
体裁：词

中庭帘色低映，半掩馀雪。冻树两三枝在，吐几叶寒花，幽韵清绝。金屏薄障小坐团红炉初亵。临晓黛、一镜偎妆，玉梳掺手弄云发。诉韶年、莺言尚怯。钿胶腻、翠呵轻贴。笑敛餐香素袖，倩眼角微流，冷舆情结。栏高斗鸭，暖帽呼杯初见月。酒阑时、渐春近，今夜将寒别。
石城晚眺
作者：王翃
朝代：明
体裁：五言律诗

客心正摇落，独上石头城。天远垂垂下，江寒混混平。柳条南北路，桃叶古今情。况值秋风后，清砧急暮声。
石州慢·秋夜经旧游处
作者：王翃
朝代：明
体裁：词

泣尽琴心，花落雨飞，清怨难写。玉人去后青楼，何处梦欢虚嫁。衣香甲粉，当时沉醉黄昏，那知此夜霜游瓦。想见旧蛾眉，傍闲窗曾画。愁惹。长天在水，一雁秋嘶，芦衙风打。浪道琼枝既折，兰苕堪把，章台走马。今来断却丝鞭，身将舆月同居寡。凄恻不成归，早寒鸦啼也。
碧牡丹·同朱近修、吴于庭观女剧
作者：王翃
朝代：明
体裁：词

风至吹兰气。弦丝转，繁香媚。长袖招欢，暖踏氍毹香地。左右春明，袅若花开蔽。玉颜齐断，红晕酒痕被。夜入新莺对。纷然艳光摇醉。俊眼宜人，何处横流秋水。解客情多，隐语含心谜。烛无言，有馀泪。
离别难·双桐庵访徐虞清
作者：王翃
朝代：明
体裁：词

石路远入峰心。幽行叶响空林。野花秋自好。山色黄于草。溪流声决决、涧池深。清境肃。双桐绿。小门斜落半篱阴。僧不俗。窗连竹。人寄之。高情淡结寒姿。厨烟青或起。笋厥沾馀美。移峻赏、发琴丝。弹一曲。留一宿。晚风吹月上松迟。
离别难·山颜斋中，同李霖叔送胡则先还柯山
作者：王翃
朝代：明
体裁：词

残烛薄鉴离心。愁来渐起微吟。梅枝轻雪冻。和月留清梦。小轩寒醉客、夜沉沉。情未决。经年别。断魂零落又如今。云如叠。天连越。人独归。西风冷入征衣。五更溪路白。小艇敲冰出。身结影、淡无依。东水竭。烟岸阔。乱山深处一帆飞。
答范遵甫
作者：王翃
朝代：明
体裁：七言律诗

浊酒空怀田舍歌，百年身世半蹉跎。人归野径残阳尽，家在寒塘落叶多。好竹不嫌愁里看，名山窃喜梦中过。馀生欲逐渔樵去，白发于今奈老何。
紫玉箫·游天台
作者：王翃
朝代：明
体裁：词

石脉桥山，松阴官岭，千岩万塞空埋。飞泉走峡，注如虹瀑布，绝壑风雷。深行寂寞，陟丹梯、几尺莓苔。桃花隔，白云洞门，何岁重开。悠然人兽稀迹，渐日月无光，积草纷来。攀援力尽，向峰心招虎，负至僧斋。煮胡麻，一杯饭屑，暂息饥怀。仙根在，更宜独居，双阙琼台。
绛都春·朱干生招饮湖中
作者：王翃
朝代：明
体裁：词

枫林半绿，尚留影不散，先飞黄者。湖水始波，短照斜明，兰桡驾。清秋小缆芙蓉下。空露起、垂杨丝挂。远山横抹，离披晚色，杂云参画。潇洒。吟觞赋笛，叹偶成野醉，高怀陶写。叠曲控音，漉洒游鱼，初烟泻。西风归路阑阑夜。歌韵远、莲寒香寡。平沙月出无人，白鸥来也。
绮罗香·林居秋夜
作者：王翃
朝代：明
体裁：词

水月空池，楼霜粲瓦，人立小庭方夜。风泄幽凉，飒飒暗吹林下。书窗静、不映疏灯，香雾重、微闻飘麝。近初更、竹树胧胧，数萤流影照帘罅。悠然沉惨欲绝，又听遥钟起，春融烟泻。忍尽孤情，无奈断魂消乍。山低处、冷逼愁来，愁还到、客心闲挂。重门闭、独与秋居，碎蛩留壁话。
绮罗香·江行
作者：王翃
朝代：明
体裁：词

石势崩心，江声走耳，一面赤横天壁。骇越涡盘，水底低惊千尺。巉岩合、虎豹倾崖，镗鎝漱、鱼龙翻窟。奔雷骤、铁索钩连，小舟鏖浪负风力。攒峰高斗日月，下瞰飞湍迅，腾梭相激。溯藉篙师，理楫等閒如掷。回看处、险压瞿塘，每经过、头须为白。汤汤外、燕矶南去，齿远犹馀击。
翠楼吟·阮圆海太常招同薛千仞、张深之、戴初士及顾眉生校书剧燕
作者：王翃
朝代：明
体裁：词

莺镂轻尘，蛛萦小练，飘风蹴起春雪。珠衣招秀影，移来乍淩波纤月。才华超邺。合四座清光，分妍斗洁。层裀接。琼台仙阮，冷巢香蝶。山屏，夜隐芙蓉，对舞鬟云聚，蜡葩烟结。手宜卮色润，醉问取金声谁绝。江南词客。有狂巾洒酒，名花流睫。眉情发。酡颜破笑，晕潮侵颊。
自感
作者：王翃
朝代：明
体裁：五言律诗

穷老心还拙，衰年鬓复斑。文章身后事，丘垄梦中山。遂欲东浮海，不然西出关。桃源如可问，但去莫须还。
荷叶杯·落花
作者：王翃
朝代：明
体裁：词

雨湿香痕春皱。如绣。飞泪惜残红。流莺衔过夕阳中。新恨满东风。谁扫玉阶待落。心错。袅袅不知还。辞条吹去小池寒。低影赴鱼餐。
薄幸·次贺铸春情韵
作者：王翃
朝代：明
体裁：词

顾花知态。笑影动、镜波分睐。恨想绝、年年无计，共揽女萝丝带。最宜人、气若幽兰，含辞未吐娇微奈。更唇暖长红，腮寒小白，素手连环偷解。悄语问、黄昏约，初未觉、玉颜成菜。镇幽吁俯仰，深疑怨抑，画楼月好行云碍。拟他生再。倘春魂、未泯梅根，呼醒情犹赖。淹淹香梦，归去罗帏先在。
蝶恋花·舟集
作者：王翃
朝代：明
体裁：词

草北藏舟青隐坝。峰插空多，云意初奇夏。帘影钩天通一罅。蘋风起水飘银帕。凉月纤如眉不画。酒漉巾香，葛代糟床榨。蜡敢轻烟传烛下。座中觞政红裙霸。
蝶恋花·醉登戏马台
作者：王翃
朝代：明
体裁：词

官舍东风人醉矣。酒倦飞杯，一啸空中起。平野山围云表里。青徐接望青无已。戏马台高临楚尾。天落河黄，春水三千里。南客愁来仍独倚。夕阳斜处伤心每。
行香子·戏题
作者：王翃
朝代：明
体裁：词

莺不教机。燕不教泥。绿生时、鹃不教啼。帘不教开，风不教吹。春不教寒，不教暖，不教归。眉不教低。泪不教垂。小庭中、花不教飞。柳不教攀，马不教骑。人不教愁，不教独，不教离。
西子妆·山志
作者：王翃
朝代：明
体裁：词

秋夏读书，冬春射箭，别有山家生计。也将寒火烧佘田，时呼老农耕艺。门当水会。旧谷借、烟春雨确。置群衙，向涧花多处，爰抽风税。幽芹佐，野蕨溪鲜，蔬果还随继。只鸡近局肯相过，与醺然、一尊同醉。清谈不记。但索赋、何妨诗累。每优游、自叹此生无泪。
西河·旧内
作者：王翃
朝代：明
体裁：词

环兽齧，金铺低亚双列。苍藤束甃冷朝光，坏宫春雪。阳和吹转夜来风，轻烟黯淡相接。层城锁，遣构绝。离坡玉树多折。何人学圃禁垣中，甲蔬青叠。别僧骑马入红尘，惊看御道驰蹀。石移柱础叹故业。忆龙潜、藻井华节。寥落只今俱尽。止多情、淮水西流呜咽。清影犹沉。当时月。
解语花·泥美人
作者：王翃
朝代：明
体裁：词

描波如眼，饰翠如蛾，艳冶怜娇女。花身有质，人非玉、巧聚香尘重做。风姿楚楚。别唤起、邙山黄土。哑芙蓉、笑色初低，不似胭脂虎。谁惜断红零素。返眢井残魂，靘妆犹故。摹矜妙手，娉婷恨、西子未教歌舞。尤伤久立，心应痛、马魂檀组。恐夜来、销骨巫峰，梦里辞行雨。
贺新郎·过沈何山大司马湖庄移酒水楼赋呈
作者：王翃
朝代：明
体裁：词

木叶霜深浅，走秋风、一帆笤上，夕阳无色。野尽人烟围万户，门卫森沉环戟。檐牙斗、高飞云翼。隔院殷殷闻画鼓，报中堂、司马方筵客。惊梦到，五侯宅。纱笼粲夜华灯炙。乍升阶、翩然倒履，温求三益。百尺元龙生气势，不拒匹夫长揖。留宾惯、委蛇傅食。湖水浮尊杨柳岸，鱼梁洒酒芙蓉国。楼上月，照霜荻。
贺新郎·过褚文彦问疾
作者：王翃
朝代：明
体裁：词

屋角蛛丝织。正阴阴、桑林蚕月，半扉蒙密。履响梢惊鸟飞去，仲蔚蒿菜谁惜。任冷落、庭生虚白。一剪春风朝夕埽，有残花未尽游蜂食。人何事，犹耽疾。中厨累月炊烟失。怪群然、怒蛙喧灶，憎人绝粒。榆荚苔钱青漫叠，不唤饥儿收拾。攒眉际、几声叹息。枵腹今来应已久，道门前倚杖还无力。怀轸念，泪同滴。
贺熙朝·女剧
作者：王翃
朝代：明
体裁：词

画鼓金錞催夜宴。晴烟传蜡，翠堂春变。乱花丛里、百红繁映。内帘香发，笑争歌扇。吴音窈�遗珠串。秀影流衣，长袖绕风遍。想欢心犹浅。谁听玉壶，漏响银箭。
越中送顾伟南
作者：王翃
朝代：明
体裁：五言律诗

相怜俱在客，感别此心同。前路夕阳外，行人春草中。到家闻唳鹤，去棹逐归鸿。欲望云间远，长怀泖水东。
踏莎行·别怨
作者：王翃
朝代：明
体裁：词

远水千重，情人一个。孤舟送别成愁坐。无多几点泪痕添，长江今日寒潮大。岂不怀思，终伤寡和。如何奈此清秋过。征帆虽挂且迟开，西风为我吹他破。
踏莎行·流苏结
作者：王翃
朝代：明
体裁：词

柳不胜眉，花何如面。尘香袅袅飘葱茜。湖头一棹十千钱，游情自使黄金贱。春好须留，尊芳且劝。新莺识字娇歌扇。东风惯入美人衣，单纱剪剪轻如燕。
踏莎行·登山
作者：王翃
朝代：明
体裁：词

舰接黄龙，旗悬白鹊。兵前草木风前鹤。何人江上夜量沙，关弓仰射长星落。身在泥中，眼穿山角。伤心屡见囱门凿。当时华发怪愁生，今年并与愁删却。
踏莎行·自叹
作者：王翃
朝代：明
体裁：词

鼠厌空庐，鱼欺破釜。忧离顿作声犹楚。三十三年守故巢，一家一半成尘土。字不须鹅，书容自蠹。块然尸寝穷愁伍。西风落叶解怜贫，飘钱满案秋难数。
踏青游·效大苏赠妓崔念四
作者：王翃
朝代：明
体裁：词

身到西厢，试问莺行居几。似郭令、中书考第。斗芳菲，贪佳丽，金钗会，人双倚。楼外栏杆十二，待月影还多倍。花信绪风，占断一年天气。摘两日、地支交配。记桥上宸游，有旧时隋帝。同梦数巫峡，各负雨情云意。
迎春乐·少女
作者：王翃
朝代：明
体裁：词

掠香鬟、新剪云为式。艳自取，东风格。背人私语凝魂立。想近日、情初识。倦体任纤衣无力。眉黛写、远山丛碧。索镜移时沉照，每笑花非色。
连理枝·花烛词
作者：王翃
朝代：明
体裁：词

内屋春长借。炉气生浓麝。喜重帘拥月，天孙散巧，丝缠珠帕。正盈盈十五始妆成，睹眉情如画。凤蜡烧良夜。粉泽沾衣乍。报豆蔻花开，合欢枝上，新红宜嫁。最娇人羞影近郎，偏是金钗将卸。
醉乡春·小雨
作者：王翃
朝代：明
体裁：词

数点暗惊窗晓。青我半庭芳草。吹不到，是馀飞，晴影又含初照。风怯剩寒犹峭。燕拾泪香春老。轻翠聚，短丝明，懒花淹睡栏杆小。
醉落魄·初夜
作者：王翃
朝代：明
体裁：词

月哉生朏。小轩夜静凉如水。纤光未尽昏钟起。萧瑟空阶，叶下梧桐子。薄露寒生人不寐。疏星几个看池底。手掩重门还自启。一切虫声，尽在秋风里。
醉高歌·南湖秋宿
作者：王翃
朝代：明
体裁：词

半湖明月芦花，淡照一泓秋影。空边风雁哀相应。声与客怀相并。丛他短发如蓬，深得閒愁似井。谁堪独夜孤舟冷。又是离蛩唤醒。
金明池·春游
作者：王翃
朝代：明
体裁：词

流水车声，飘云衣影，郊外一时骈集。开夙雨、寒回小暖，萌细草阴滋微湿。斗新妆、十里蛾眉，笑倚东风屏立。费多少芳心，印来履迹，留与路傍人惜。堕耳遗钿谁为拾。将满地闲花，互争春色。飞初倦、莺情织絮，呼不转、柳魂归陌。计韶光、三月无多，肯抱影黎床，闭愁书室。酒备钱青，鞭笼丝紫，醉听名姬弹瑟。
金浮图·汉阳感怀
作者：王翃
朝代：明
体裁：词

秋三月。霜林丹缬。响落西风，乱飞如蝶。下奔流、天上驰轻楫。烟洗长空，水与芙蓉俱阔。不断暮山青别。闲鸥散处，白雨晴骞雪。人同涉。俄成永诀。树阻荆门，暮云横截。吟魂��伤馀孑。亦有离鸿，旅宿庐洲缺。回首汉阳城堞。绕出江声，独走孤帆月。
雨中花慢·閒居
作者：王翃
朝代：明
体裁：词

池有鸣蛙，树有鸣蝉，村居孰谓幽居。怪终朝聒耳，无补吾愚。架上虫书几尽，床头粟瓮长虚。在春风二者，丝喜多杨，钱喜多榆。悬瓢惭问，酒为何物，其如囊橐空欤。笑止剩、残裈馆虱，冷釜游鱼。过客每劳题凤，逢人不惯吹竽。一生落魄，渔山樵水，行卧于徐。
雨淋铃·雨宿精严
作者：王翃
朝代：明
体裁：词

微钟听歇。正孤灯死暗影将灭。疏衾漫拥馀醉，沉思就枕，羁魂初贴。何处飞来，急雨打风瓦如裂。更隐隐、击柝城头，人语檐声雨胶葛。僧窗失、梦愁应怯。叹此身、凄断秋三月。无眠自起清坐，蛩响作、满庭幽咽。飘泊哀多，有似残蝉，归抱寒叶。恐镜里、忽换颠毛，又待明朝镊。
雪梅香·别
作者：王翃
朝代：明
体裁：词

残烟重，暗枫惊叶带蝉飞。怨萧条行李，天涯眼见真离。日冷高云送吟雁，平沙潮落暮江低。人将迈，茫茫千里，空远秋迷。南魂。凋泪草，寒山不住，连压愁眉。月店霜楼，今宵梦与谁宜。前路清砧待孤枕，百虫并作一声啼。情加切、年年风浪，相望河西。
风中叶·旅况
作者：王翃
朝代：明
体裁：词

天地无根谁是客。千秋可待鞭馀力。文章皓首将何益。寥落空城怜惜。蠹老干书，鼠穷残汁。总与人同饥色。舟南马北。笑万里、托浮萍踪迹。征衫屡被愁霖湿。怨飘零、约乱蛩俱泣。归何日。年年黄叶。西风道上，薄暮吹他急。
风流子·同滋万侄过董庵
作者：王翃
朝代：明
体裁：词

高龛函法镜，通幽近、数亩带萧森。借重帘压影，低开檐隙，群花彗色，满贮阶阴。微音绝，一尘吹地响，二水落门深。绣佛酣时，檀床八尺，空香散处，竹日千寻。玄机逃女冠，剪芙蓉作氅，寒玉抽簪。宁信青莲钵里，明月无心。问昔是何年，聚沙为塔，今来谁氏，布地皆金。多少春园柳路，变入蝉林。
风流子·淮阴书遇
作者：王翃
朝代：明
体裁：词

严城傅警柝，人家近、水宿且收蓬。记当垆问酒，双鬟淮女，方舟邻泊，一曲吴侬。今来恨、秋声飘别鹤，霜影下孤鸿。旧事经心，曾伤南客，残魂剪梦，独背西风。断云归三楚，沾沾怪、晴雨不到巫峰。惆怅柳移眉远，花做愁浓。奈夜舆寒波，渺然同晓，天将满月，望处俱空。留取明朝两岸，野蓼啼红。
风流子·秋闺
作者：王翃
朝代：明
体裁：词

闲苔苍晚色，无媒径、衰草袭幽兰。奈别叶辞条，秋深古砌，归花委露，影薄回栏。人去远、风烟疏箔冷，星月绮疏寒。清夜拨弦，金徽怨杳，黄昏掩幕，冰簟波繁。玉容今消瘦，临岐别、犹记手赠琅玕。还恨九疑如黛，天隔湘山。叹缺唾壶中，泪澌长结，馀香被底，鸳梦多单。起探海棠开未，剪烛更阑。
鹊踏花翻·妓馆
作者：王翃
朝代：明
体裁：词

十八鬟多，寻常笑有，东风懒破朝花睡。轻寒薄尽新妆，镜里眉山，移时点出平分翠。清歌夜夜倩莺陪，红楼日日扶人醉。烟际。何处嘶来游骑。紫衣年少贪佳丽。柔情不断如丝，拍柳牵花，掷眼银鞭坠。生怜燕子絮边飞，知他会妾留春意。
鹊踏花翻·故宋女教场
作者：王翃
朝代：明
体裁：词

戈拨烟香，旗幡风软，桃杀濆沫流星晓。耳衣半剪宫黄，画鼓春，日华射甲琉璃绕。芙蓉骑将美人妆，鬟云点翅金鍪小。多少。锦对蛾眉争扫。鱼翎绣箭鸣弦巧。凤凰飞去空山，水冷西湖，影浸闲花草。夜深鬼火照团营，粉虫结恨秋声老。
鹧鸪天·同相又予、邓玉树游禹淩
作者：王翃
朝代：明
体裁：词

绝顶风烟隔世情。游人象外俯空青。浓花如幛迎佳妓，枯木为堂坐老僧。林气淡，雨丝明。山钟知午语星星。攀危更出层檐望，但有弥天日月灯。
鹧鸪天·金华怀家
作者：王翃
朝代：明
体裁：词

败屋萧然蔓草添。梦归犹自立茅檐。琴魂挂雨秋淋壁，书鬼招萤夜入帘。途次泪，归阮籍，门前柳亦待陶潜。此身到处成羁旅，且向羊群老黑甜。
送赵文善之湘阴守
作者：王翊
朝代：明

前代王孙夙相家，于今出牧向长沙。神龙正喜腾霄汉，天马宁容驻渥洼。江水流澌初阁棹，岳云点雪又催衙。好怀忍向高人别，折赠寒梅驿路花。
秋怀
作者：王翘
朝代：明
体裁：七言绝句

碧天大火未全收，一雨空庭带叶流。不为无家悲落莫，他乡燕子早知秋。
感遇
作者：王翱
朝代：明

忆昔趋朝着紫衣，宫花汗漫柳依稀。寻思浦口珠何在，转觉蕉中鹿已非。沈约空成移带瘦，陈平自得食糠肥。世间荣落真常事，只在吾侪早见机。
感遇
作者：王翱
朝代：明

忆昔趋朝著紫衣，宫花汗漫柳依稀。寻思浦口珠何在，转觉蕉中鹿已非。沈约空成移带瘦，陈平自得食糠肥。世间荣落真常事，只在吾侪早见机。
笼雀
作者：王翱
朝代：明

曾入皇家大网罗，樊笼久困奈愁何。长于禁苑随花柳，无复郊原伴黍禾。秋暮每惊归梦远，春深空送好音多。主恩未遂衔环报，羽翮年来渐折磨。
笼雀
作者：王翱
朝代：明

曾入皇家大网罗，樊笼久困意如何。长于禁苑随花柳，无复郊原伴黍禾。秋暮每惊归梦远，春深空送好音多。主恩未遂衔环报，羽翮年来渐折磨。
题沈公济雪中过沈孟渊所诗画
作者：王肄
朝代：明

白发交游二隐沦，西庄一别几经春。雪中客有重来日，不见当年冒雨人。
题沈孟渊江乡深处二首
作者：王肄
朝代：明

村西村北路相连，处处桑麻绿野田。一带好山如画里，几湾流水到门前。渔歌唱过鸥边月，牧笛吹残谷口烟。不独仙源异人境，杏花春雨自江天。路入江乡觅隐沦，远随流水度前津。云遮茅屋不知处，舟过柳桥方见人。白鸟下汀芳杜雨，紫鳞吹浪落花春。相逢说罢忘机事，一道香风起绿蘋。
题沈孟渊江乡深处二首·其一
作者：王肄
朝代：明

村西村北路相连，处处桑麻绿野田。一带好山如画里，几湾流水到门前。渔歌唱过鸥边月，牧笛吹残谷口烟。不独仙源异人境，杏花春雨自江天。
题沈孟渊江乡深处二首·其二
作者：王肄
朝代：明

路入江乡觅隐沦，远随流水度前津。云遮茅屋不知处，舟过柳桥方见人。白鸟下汀芳杜雨，紫鳞吹浪落花春。相逢说罢忘机事，一道香风起绿蘋。
题谢孔昭雨中过沈孟渊所诗画
作者：王肄
朝代：明

竹边书屋柳边舟，白发相逢酒一瓯。回首旧游成远梦，满林风雨不胜秋。
多丽
作者：王肯堂
朝代：明
体裁：词

步花阴，满园春色飘零。过横塘、曲阑斜折，崎岖转入荷亭。坐无聊、起看画障，行还倦、闲拨炉熏。暗觉声喧，微窥影乱，映门一线露罗裙。双扉启、缟衣翠袖，相簇度银屏。霎时见，虚窗雪艳，素壁霞明。细看伊、莲随步起，果然兰并肌芬。脸盈盈、疑开蛤帐，腰细细、堪试香尘。腻发盘云，修眉偃月，珊瑚一颗蹙朱樱。擎桨处、春纤如削，浑是玉雕成。临别去，流波回觑，障面笑狂生。
多丽
作者：王肯堂
朝代：明

步花阴，满园春色飘零。过横塘、曲阑斜折，崎岖转入荷亭。坐无聊、起看画障，行还倦、闲拨炉薰。暗觉声喧，微窥影乱，映门一线露罗裙。双扉启、缟衣翠袖，相簇度银屏。霎时见，虚窗雪艳，素壁霞明。细看伊、莲随步起，果然兰并肌芬。脸盈盈、疑开蛤帐，腰细细、堪试香尘。腻发盘云，修眉偃月，珊瑚一颗蹙朱樱。擎桨处、春纤如削，浑是玉雕成。临别去，流波回觑，障面笑狂生。
次韵《宿普利驿》
作者：王臣
朝代：明
体裁：七言律诗

边徼重山蛮雨暗，秋风黄草瘴烟昏。无溪不接文身地，有使难通鴃舌言。马耳缺时占已定，虎须将后险犹存。巢南更远知无忘，一饭能忘圣上恩。
登黄鹤楼
作者：王臣
朝代：明
体裁：七言律诗

天开图画遣登临，真觉奇观惬壮心。四面烟云呈绮色，半空风雨作龙吟。洲边树影还高下，江上山形自古今。定有仙人骑鹤过，吕翁亭在楚城阴。
登黄鹤楼
作者：王臣
朝代：明
体裁：七言律诗

白云缥缈谁所楼，历尽寰中无此洲。来日翻思往日事，古人亦似今人游。晴川一带鸟边树，晚笛数声天外秋。安得朗吟遍八极，东骑黄鹄西青牛。
九日过九江
作者：王良佐
朝代：明
体裁：七言绝句

一舟西下系垂杨，忽值黄花夹岸香。逢著故人汪太守，九江城里过重阳。
思贤书院假山
作者：王良佐
朝代：明
体裁：古风

何来搬取昆崙峰，屹然映照池波中。波中潋滟石玲珑，石面洗出梨花风。一壶中藏小天地，三十六洞桃花雨。千年髯松锁不住，只愁化作茅龙去。
招张一桂
作者：王良佐
朝代：明
体裁：七言律诗

日日草堂江上开，竹间亦有小亭台。酒杯欲弃那忍弃，吾子不来谁复来。案上离骚读初罢，坡头独鹤放仍回。湖山每索惊人句，须得张郎八斗才。
暮渡江
作者：王良佐
朝代：明
体裁：七言绝句

沙头灯火见楼台，黄帽那堪隔岸催。旧日风流王博士，又吹长笛过江来。
红牡丹
作者：王良佐
朝代：明
体裁：七言绝句

沈香亭北午风微，香雾濛濛燕子飞。三十六宫春色好，大家齐试绛罗衣。
舟次
作者：王良佐
朝代：明
体裁：七言绝句

社公祠前五日雨，白马湖头三尺潮。客子掀篷正无赖，隔船何处一声箫。
武陵桃源图
作者：王节
朝代：明
体裁：七言律诗

仙境悠然隔世尘，此中俱是避秦人。衣冠不识君臣礼，风俗惟知父子亲。两岸落花飞片片，半溪新水涨粼粼。重来刘骥无消息，更有何人解问津。
登云门山
作者：王若之
朝代：明
体裁：七言律诗

削壁巍巍插混茫，横穿规窦矞云翔。疑开阊阖临寰宇，总使氤氲遍上方。岱岳西来延秀色，沧溟东合泛流光。漫言鬼斧残灵异，孕毓千年正未央。
丘氏三节祠
作者：王英
朝代：明
体裁：古风

苕溪之水日东注，惊波渺渺无人渡。嗟哉丘家嫂与姑，同时死在波心处。伊昔元季兵戈兴，四郊豺虎何纵横。贪馋无厌肆吞噬，老稚惊奔无处避。可怜此嫂与二姑，驱斥匍匐登长途。仰天大恸泪流血，誓欲全躯守贞洁。行行把辔奔且驰，嫂跃入水姑随之。九渊瀰漫奋身入，贞魄下诉冯夷泣。云雾黯惨天无光，蛟龙悲吟波浪立。世称三节近所无，不减人间烈丈夫。至今明月清秋夜，影照溪水犹模糊。呜呼溪水汤汤去不惜，过者临流为悼惜。从来节义可感人，作诗拟刻苕溪石。
东郭草亭
作者：王英
朝代：明
体裁：五言排律

晓下銮坡直，春游近郭园。柳阴嘶过马，花坞驻行轩。树密巢多鸟，池清水有源。泛杯倾玉液，展席坐云根。自有山林趣，都无市井喧。频年遂幽赏，感激荷天恩。
仁宗昭皇帝挽词
作者：王英
朝代：明

岁晏桥山路，风凄薄暮天。珠襦函夜月，石马锁寒烟。尊谥高千古，陵祠享万年。遗民念恩泽，犹想奏薰弦。
元日升平词
作者：王英
朝代：明

华盖中天近，祥云五夜多。众星环绛阙，一水接银河。花满瀛洲树，香涵太液波。长年逢此夕，恩意共春和。
元日升平词·其一
作者：王英
朝代：明
体裁：五言律诗

华席中天近，祥云五色多。众星环绛阙，一水接银河。花满瀛洲树，香涵太液波。长年逢此夕，恩意共春和。
元日升平词·其二
作者：王英
朝代：明
体裁：五言律诗

蓬莱出霄汉，楼殿压金鳌。地接西山近，城临北极高。夜光生菡萏，春色泛仙桃。遥见旌旗外，将军佩宝刀。
元日朝回奉呈院中诸公
作者：王英
朝代：明
体裁：五言律诗

凤历颁新纪，三元肇此辰。风云双阙晓，雨露万方春。珥笔长随辇，思家独念亲。年年赤墀下，喜见岁华新。
六贤咏·其一
作者：王英
朝代：明
体裁：古风

待制本儒生，素心亦何烈！临危仗孤剑，誓死以殉国。蛟龙为悲吟，天地惨无色。杀身良独难，求仁义斯得。
六贤咏·其三
作者：王英
朝代：明
体裁：古风

渤州事文翰，景范肃芳规。一命才未究，惜哉时已危！悲凄近故域，凝睇掩荆扉。薄采南山蕨，莫充首阳饥。遗生竟谁待？视死乃如归。
六贤咏·其二
作者：王英
朝代：明
体裁：古风

刘公庙堂器，制行超群儒。累迁陟华要，献替多谋谟。解组值衰暮，欷歔返长途。全躯效子容，知止侪二疏。周诗咏明哲，清风其穆如。
六贤咏·其五
作者：王英
朝代：明
体裁：古风

伯逮负奇操，肃然佩珩璜。守官非徇禄，蹈世叹危亡。凤凰本灵鸟，其鸣待朝阳。颓光不足惜，振翮千纫冈。
六贤咏·其六
作者：王英
朝代：明
体裁：古风

鸣阳有佳士，金玉丽厥躬。担簦师先觉，琢砺德弥充。辞华若利剑，扬马避其锋。怀宝终不售，抗志靡他从。勉遵宣尼训，固守君子穷。
六贤咏·其四
作者：王英
朝代：明
体裁：古风

文贞尚儒雅，探索古圣经。蜚腾冠群秀，久为幕下英。乘槎重兴叹，道在时不行。慷慨力陈言，沈冥独抚膺。未能效仙尉，窃自比仲卿。
召游西苑应制
作者：王英
朝代：明
体裁：七言律诗

缥缈红云覆苑墙，词臣步近衮衣裳。畦纹绿刺秧针嫩，花绮红围蝶梦香。侍草乍惊天锦湿，赓歌亲炙舜庭光。醉携两袖春风暖，宝炬归来夜未央。
哀义士周益诗
作者：王英
朝代：明
体裁：古风

步出崇明城，遥望城南里。天寒饥鸟啼，日暮北风起。绿杨何萧萧，衰草生故垒。傍有三尺坟，葬此千载士。昔时从戎马，一身赴边鄙。但全手足爱，百战何足畏。崎岖越关山，辛苦乃云逝。伤哉有斯人，薄俗诚所愧。遗风何凛然，闻者皆堕泪。
商山四皓图
作者：王英
朝代：明
体裁：古风

吾闻商山四老人，乃是秦世之遗民。一朝遁入山中去，何事终身甘隐沦。是时秦皇御寰宇，法令烦苛暴如虎。儒生既坑六籍焚，黔首悲愁盈道路。渭川东绕咸阳城，流水犹如带哭声。伟哉四老乃何似，有若鸿鹄凌青冥。长松落落瑶草绿，乱石苍苍满幽谷。采芝一曲意翛然，不管人间荣与辱。汉家书币远相招，忽睹衣冠来入朝。皇储既定山中去，巢许安能事帝尧。丈夫全身保名德，四老高风那可得。看图西望意无穷，商山云外千峰碧。
夜泊淮河北岸
作者：王英
朝代：明
体裁：五言律诗

曲岸风涛静，收帆夜泊舟。潮声随月上，波影带星流。为客独千里，思家尚百忧。通宵暂成寐，归梦到南州。
大祀南郊诗
作者：王英
朝代：明
体裁：古风

国典昭大祀，精禋戒首正。紫坛廓清肃，金枝耀晶荧。牺牲既在涤，玄酒亦芳馨。郁郁燔烟举，喤喤钟鼓鸣。衮冕莅对越，多士肃祗承。帝祇俨在上，来享助百灵。奠陈秩有奕，礼备斯告成。宸心益亹亹，列象垂冥冥。陈诗咏我将，颂德仰圣明。
太液晴波
作者：王英
朝代：明
体裁：七言律诗

杜若花深雨露香，满池春浪接天潢。楼台净写空中影，日月长涵镜里光。有象龟龙皆献瑞，无心鸥鸟亦随阳。应知圣泽深如海，巳有恩波及万方。
奇和杨之宜春早侍宴朝回之作
作者：王英
朝代：明

紫微天近九门开，玉漏声残禁鼓催。五色祥云依黼座，九重春色照金杯。轻风微逐鸣珂散，细柳低迎仗马回。一曲《阳春》谁和得，凤凰池上待君来。
少年行
作者：王英
朝代：明

汉家十万羽林儿，壮气桓桓似虎貔。挽得雕弓射飞雁，赐将宫锦绣盘螭。春城走马花开处，夜鼓归营月上时。应是太平无战伐，少年行乐正相宜。
居庸关
作者：王英
朝代：明

千峰高处起层城，空里岧峣积翠明。云静芙蓉开霁色，天清鼓角散秋声。北连紫塞烽烟断，南接金台驿路平。此地由来称设险，万年形势壮神京。
戏马台
作者：王英
朝代：明
体裁：七言律诗

烽烟三月火咸阳，功业终随玉斗亡。却叹重瞳非伯主，方知隆准是真王。萧萧归马旌旗尽，寂寂空台草树荒。堪笑英雄还有恨，喑呜不似楚歌长。
扈从宿临城
作者：王英
朝代：明
体裁：五言律诗

伐鼓更鸣刁，风高雾气消。远山初上月，野水不通桥。地迥过三峡，花深似五桥。应惭属车末，待漏向春宵。
扈从度龙门作
作者：王英
朝代：明

边塞山川壮，关城地势雄。崖倾开鸟道，路险瞰龙宫。后队千旗拥，前驱一骑通。纡回多傍涧，登陟半凌空。雨霁岩前雾，香飘树杪风。云随仙仗白，花映御衣红。景属阳和后，恩覃化育中。临高须刻石，长此纪神功。
扈从晚宿夹沟
作者：王英
朝代：明

初雨过符离，云霞望欲迷。垂鞭信马去，傍辇听莺啼。山绕行营外，溪回帐殿西。夜深闻鼓角，天近月华低。
扈从至中都
作者：王英
朝代：明
体裁：古风

长淮日东驰，众山骛西北。重城壮且丽，飞观高百尺。圣祖昔临幸，玉帛朝万国。酒酣歌大风，天威何赫赫。今我神武君，昭哉嗣宸极。銮舆斯莅止，祗台森卫翊。匪徒事逸豫，弘亮大孝德。宠礼加耄倪，溥及动与息。重光益宣朗，继美谅无斁。所惭载属车，深抱素餐责。兴言颂王猷，赓歌思戒敕。
挹秀轩
作者：王英
朝代：明

胜地风烟外，遥山紫翠分。花飘万壑雨，帘卷半溪云。鹤语林间听，樵歌谷口闻。不妨招郑老，对酒夜论文。
故人归猎图
作者：王英
朝代：明

猎罢阴山薄暮归，绕鞍雉兔马行迟。风高不敢鸣笳鼓，只恐防边汉将知。
敕建东阁新成次曾侍读韵
作者：王英
朝代：明
体裁：七言律诗

中天高阁起岧峣，人语遥闻在半霄。架插图书皆御敕，阑悬复道有虹桥。云边山色疑开画，花底莺声似奏韶。自愧清时同载笔，相如词气独飘飖。
朝回宴李君小馆有怀
作者：王英
朝代：明

欲寄乡书过雁稀，家山长在梦中归。天连楚泽波声远，雪暗交河树影微。每听邻鸡驰晓骑，多乘残月着朝衣。与君退直归偏晚，把酒相看对夕晖。
杂诗
作者：王英
朝代：明
体裁：古风

庭中多佳木，枝叶相蔽亏。上有双飞鸟，朝出暮还归。和鸣相顾盻，乳哺得所依。如何远游子，泛泛东复西。
梅真观
作者：王英
朝代：明
体裁：七言律诗

去国长怀万里忧，封章未报忍归休。巳无忠谏居三辅，独有威权在五侯。旧馆空馀秦地月，古坛犹似汉宫秋。传闻跨鹤三山去，不向湘潭赋远游。
榆林直宿有怀邵庵学士对月之作
作者：王英
朝代：明

榆林春夜漏声迟，独忆金章对月时。翠袖清歌看驻辇，彩笺红烛坐题诗。连云尚有青山在，夹路应多绿柳垂。北望穷荒凋落尽，昔年文物倍增悲。
淮安别回御史
作者：王英
朝代：明

远别悠悠乡梦频，逢君况是异乡春。可怜河畔青青柳，又折长条别故人。
渡滹沱
作者：王英
朝代：明
体裁：五言律诗

长河二月半，雪霁断冰开。但觉波涛至，犹疑风雨来。飘摇野艇渡，荡漾白鸥回。望极平沙际，春光净绿苔。
玉泉垂虹
作者：王英
朝代：明
体裁：七言律诗

阴崖翠湿雨微收，一派清泠万壑幽。云里玉虹低映日，天边银汉迥涵秋。影随斜月穿林过，香泛飞花出峡流。涓涓不向人间去，细逐春风入御沟。
直禁中次韵
作者：王英
朝代：明

花树阴阴鸟自啼，从官多在掖垣西。霓旌浮动苍龙影，御马行翻碧玉蹄。路入广寒天语近，凉生金露月华低。几回得侍宸游处，两袖香烟晚更携。
秋初有怀呈曾侍讲彭脩撰二公
作者：王英
朝代：明
体裁：五言律诗

律应清商动，凉生大火流。梧飘金井露，雁度玉门秋。爽气消残暑，砧声报远愁。佳期七夕近，乘月却登楼。
秋暮田野有作
作者：王英
朝代：明
体裁：古风

郊野肃凉飙，晨朝溢霜露。驱车向高原，偶然过田父。喜我相经过，坐我茅檐下。论谈未移时，长跪自陈诉。区区鄙野人，衰朽谁复顾。一女嫁远方，二男在边戍。力耕以自供，晨餐夕无措。未知身死日，弃置在何所。幸逢朝廷恩，优诏免租赋。嬉游且自娱，聊复保朝暮。听言思慷慨，贱子愧尸素。三时饱大官，累岁佩华组。岂公田野翁，老大益辛苦。
端午日赐观射柳二首
作者：王英
朝代：明

凤凰城上驻龙旂，瑞日含光耀紫微。淡荡蒲风初应节，氤氲花气半薰衣。仗前新筑麒麟苑，云外遥开虎豹围。先看圣孙来试马，指麾兵阵合天机。鸣箫伐鼓催飞鞚，列阵行云拥翠华。竞挽雕弓如月满，尽摧杨柳向风斜。因知上将皆猿臂，总道诸军胜虎牙。莫羡天山曾献巧，射生今已静胡沙。
端午日赐观射柳二首·其一
作者：王英
朝代：明

凤凰城上驻龙旂，瑞日含光耀紫微。淡荡蒲风初应节，氤氲花气半薰衣。仗前新筑麒麟苑，云外遥开虎豹围。先看圣孙来试马，指麾兵阵合天机。
端午日赐观射柳二首·其二
作者：王英
朝代：明

鸣箫伐鼓催飞鞚，列阵行云拥翠华。竞挽雕弓如月满，尽摧杨柳向风斜。因知上将皆猿臂，总道诸军胜虎牙。莫羡天山曾献巧，射生今已静胡沙。
自励
作者：王英
朝代：明
体裁：古风

团团匣中镜，皎皎流素光。鉴物无遁形，妍媸安得藏。经时苦昏翳，游尘漫飞扬。顾此三叹息，胡为失其常。拂拭去瑕垢，精采复煌煌。众污不可染，持已贵自臧。恒当慎夙夕，惕然以自防。
自励·其一
作者：王英
朝代：明
体裁：古风

大道何坦荡，出门安所之。吾将肃轻驾，独与万里期。东望有泰山，其高亦巍巍。上摩苍天表，下瞰碧海涯。欲往一登览，素心良所思。俯首眄穷岛，仰身临紫微。飘遥适志意，慎哉毋疾驰。跻高必自下，斯言不可违。
自励·其二
作者：王英
朝代：明
体裁：古风

欢多苦必至，爱洽恩易疏。明者达深虑，志在慎厥初。宅心贵冲一，视有当如无。持循勿改辙，荣辱乃殊途。鄙人肆侥倖，百巧竞相须。揄扬固可尚，诩诩终何如。伤哉卫弥子，窃驾悲自愚。
舟过盂城
作者：王英
朝代：明
体裁：七言绝句

画船挝鼓过盂城，两岸桃花春水平。今夜湖中好风景，直须看到月三更。
芦沟晓月应制
作者：王英
朝代：明
体裁：七言律诗

浑河东去日悠悠，斜月偏宜入早秋。曙色微涵波影动，残光犹带浪花流。疏钟欲度千门晓，匹马曾为万里游。题柱谩劳回首处，西风零落满貂裘。
苏公圃
作者：王英
朝代：明
体裁：七言律诗

避地遥寻高士居，满畦芳草意何如。别来剑阁千山月，抛却阴符一卷书。使节谩回斜日外，园花空发暮春馀。明当移棹烟波去，不羡人间驷马车。
袁太常闲居诗次师姚公韵
作者：王英
朝代：明
体裁：古风

志士何矫矫，心与浮云驰。若彼丹凤翮，英豪安可羁。名初领华秩，迹巳谢黄扉。守道为全璞，先几乃知微。永谐平生友，皓首以同归。四休遂深契，五十谅知非。谁当怀三益，我意终无违。
西山霁雪
作者：王英
朝代：明
体裁：七言律诗

天近诸峰尽向阳，暖融晴雪见春光。素华叠映云霞色，瑞气多含草木香。渐觉层林分远近，遥看空翠出微茫。为语东风莫消尽，且留歌咏付仙郎。
西湖
作者：王英
朝代：明
体裁：七言律诗

雨馀凫雁满晴莎，风静花香蔼芰荷。曾见牙樯牵锦缆，遥看翠浪接银河。秋光渺渺连天净，山势亭亭绕岸多。好是斜阳湖上景，芙蓉千叠映回波。
赠伍子正还缡山旧隐
作者：王英
朝代：明

积翠群峰出，盘云古洞深。涧花春带雨，山木晚澄阴。猿鹤多年别，江湖万里心。还携谢安妓，归去一登临。
赠李将军
作者：王英
朝代：明

青春玉帐树牙旗，蒲海风高列阵时。夜斩单于冰上度，晓驱番马雪中骑。功存铁券书丹字，冠着金貂侍玉墀。谁道廉颇今白发，指麾犹可万人师。
送南康翁教授赴任德安
作者：王英
朝代：明
体裁：七言律诗

白发峨冠古晋贤，十年风雪守寒毡。关西不独推杨震，阙下从来说郑虔。别路斜阳京口树，他乡明月洞庭船。郡斋南望山如戟，还似匡庐旧讲筵。
送彭秀才从大将军英公征交趾
作者：王英
朝代：明
体裁：古风

春云欲雨半成雪，疾风吹衣冷如铁。平明师出将军行，城头风高鼓微咽。将军自昔胆气豪，身经百战不辞劳。前年破贼平南交，奏凯归来功最高。去年从征北塞回，今年又向南交去。幕中宾从多贤良，帐下诸军尽貔虎。彭生本是江西人，少年今作幕中宾。拂衣仗剑来别我，慷慨南行思致身。画船红楼鲁江水，中流放歌北风起。鱼龙吹浪渡三江，旌旆连云亘千里。炎州到日暮春馀，铜柱山高有故墟。金戈铁马经行处，瘴雨蛮烟尽扫除。榕阴满地花开遍，边人重睹将军面。将军出令声如钟，词客吟豪眼如电。知君际遇在斯时，会见功成日下归。人生富贵须早致，岂是江南老布衣。
送汪生别兄南归
作者：王英
朝代：明
体裁：七言律诗

高歌一曲间清篪，曲尽何堪更别离。汶水烟波秋日暮，彭城风雨夜寒时。行经远郭闻鸡早，望入长江见雁迟。得到故园春巳近，满池芳草不胜思。
送金谕德扈从征虏二首
作者：王英
朝代：明

驻跸阴山下，分营瀚海边。春光明玉帐，杀气薄胡天。鼙鼓雷霆震，旌旗日月悬。参谋有筹策，前席屦承宣。带甲军容盛，通宵羽檄飞。安边资武略，制胜仗天威。王气随雕辇，霜华上铁衣。单于心胆落，指日受重围。
送金谕德扈从征虏二首·其一
作者：王英
朝代：明

驻跸阴山下，分营瀚海边。春光明玉帐，杀气薄胡天。鼙鼓雷霆震，旌旗日月悬。参谋有筹策，前席屦承宣。
送金谕德扈从征虏二首·其二
作者：王英
朝代：明

带甲军容盛，通宵羽檄飞。安边资武略，制胜仗天威。王气随雕辇，霜华上铁衣。单于心胆落，指日受重围。
送陈尚书洽同英国公出镇安南
作者：王英
朝代：明

黄麻宣命出微垣，荣宠新瞻八座尊。天子再令开幕府，威声先已到辕门。遥飞羽檄收残寇，却放诸军入旧屯。应共成功窦车骑，归来麟阁拜深恩。
酬王尊师仙游三首
作者：王英
朝代：明

翠水三山路，微茫见十洲。月临珠斗迥，云度绛河流。露气生鳌背，箫声出凤楼。惭无学仙分，得伴赤松游。漠漠层霄外，寥寥太乙居。苍龙翊飞盖，白鹿挽行车。翡翠瑶台树，云霞玉洞书。何因蹑天路，探讨极玄虚。羽节飘摇转，霓旌汗漫游。红光飞赤鲤，紫气度青牛。月上芙蓉馆，风回莲叶舟。遥怜徐福辈，入海访瀛洲。
酬王尊师仙游三首·其一
作者：王英
朝代：明

翠水三山路，微茫见十洲。月临珠斗迥，云度绛河流。露气生鳌背，箫声出凤楼。惭无学仙分，得伴赤松游。
酬王尊师仙游三首·其三
作者：王英
朝代：明

羽节飘摇转，霓旌汗漫游。红光飞赤鲤，紫气度青牛。月上芙蓉馆，风回莲叶舟。遥怜徐福辈，入海访瀛洲。
酬王尊师仙游三首·其二
作者：王英
朝代：明

漠漠层霄外，寥寥太乙居。苍龙翊飞盖，白鹿挽行车。翡翠瑶台树，云霞玉洞书。何因蹑天路，探讨极玄虚。
阿鲁台受封后遣其幼子入侍
作者：王英
朝代：明

远分符券册天骄，恩似春阳及草苗。虏骑万人先纳款，胡儿十岁也归朝。旧垂髽髻缠番锦，新赐珠缨珥汉貂。暗想黄云沙碛里，托身何幸到青霄。
题杨补之墨梅图二首·其一
作者：王英
朝代：明
体裁：五言绝句

积雪园林暮，春光独满枝。玉人閒对此，清淡最相宜。
题杨补之墨梅图二首·其二
作者：王英
朝代：明
体裁：五言绝句

斜月转空斋，风清画角哀。横窗见疏影，疑有暗香来。
题杨郎中宁公勤堂
作者：王英
朝代：明
体裁：古风

天道惟至公，天运行不息。圣人体苍玄，为世垂典则。以公施于政，以勤成乃德。重华文教敷，夏后寸阴惜。万邦归里仁，百辟凝庶绩。皇王嗣天统，端拱御宸极。治功昭大中，宵旰不遑食。济济群寮中，宁也能儆饬。仰惟圣德尊，钦哉思允迪。秉志无邪私，临戎屈谋策。遂登要路津，宠至愈兢惕。大书扁高堂，瞻仰自晨夕。永言铭诸心，于以懋乃职。嘉名与厚禄，荣命益以锡。
题滕王阁·其一
作者：王英
朝代：明
体裁：七言律诗

连城高阁起崔嵬，帝子曾经歌舞来。四面帘栊开晓雾，半空箫鼓隐春雷。缑山谩说乘鸾去，辽海徒闻化鹤回。惟有二王遗刻在，年年风雨长莓苔。
题滕王阁·其二
作者：王英
朝代：明
体裁：七言律诗

鸣鸾佩玉忆当年，遗迹荒凉倍可怜。尚有残花飞蛱蝶，应多古树怨啼鹃。西山疏雨浮云外，南浦惊涛夕照边。何事王孙旧时草，满堤犹自绿芊芊。
题龙氏龙州书馆
作者：王英
朝代：明

幽居如杜曲，松竹旧时栽。溪路随花入，柴门傍水开。风来书帙散，月出棹歌回。还共王乔辈，吹箫坐紫苔。
观驾出
作者：王茂
朝代：明
体裁：七言律诗

金舆游幸出銮坡，仙仗追随逐队过。复见汤仁三面网，重闻舜德九功歌。平原飞走来麟凤，宿卫森严驻甲戈。尽道此时承辇路，寒威应得变阳和。
天竺日章法师得旨还山画泉石闲斋图赠行并题此诗
作者：王蒙
朝代：明
体裁：古风

冲怀澹如水，万境犹虚空。忽闻还山诏，喜入衰颜红。山中何所有，手种石上松。茅屋雰无人，恒有云气封。青灯照佛龛，炉烟袅松风。砯崖喷飞泉，赴壑如撞钟。群响自起灭，闻心本无穷。尘销诸念寂，梦觉非有踪。九旬谈一妙，政尔开盲聋。孰持去来影，观作真实同。去随流水远，归与云相从。无心任玄化，泊然齐始终。秋风动江汉，波浪皆朝宗。云帆挂海月，渺渺五湖东。
姑苏怀古（和陈惟寅韵）
作者：王蒙
朝代：明

崔嵬灵岩山，突兀姑苏台。具区若明镜，曾照西子来。玉容今寂寞，苍海飞尘埃。金精发奇气，剑去虎亦无。鸱夷已浮江，滕王不可呼。沉沉数千载，一鸟下平芜。英雄千岁后，春草没古墓。王气霄间电，富贵薤上露。百战争山河，埋骨只数步。
姑苏怀古（和陈惟寅韵）·其一
作者：王蒙
朝代：明
体裁：古风

崔嵬灵岩山，突兀姑苏台。具区若明镜，曾照西子来。玉容今寂寞，苍海飞尘埃。
姑苏怀古（和陈惟寅韵）·其三
作者：王蒙
朝代：明
体裁：古风

英雄千岁后，春草没古墓。王气霄间电，富贵薤上露。百战争山河，埋骨只数步。
姑苏怀古（和陈惟寅韵）·其二
作者：王蒙
朝代：明
体裁：古风

金精发奇气，剑去虎亦无。鸱夷已浮江，滕王不可呼。沉沉数千载，一鸟下平芜。
宫词
作者：王蒙
朝代：明
体裁：七言绝句

南风吹断采菱歌，夜雨新添太液波。水殿云廊三十六，不知何处月明多。
忆秦娥·南方怀古
作者：王蒙
朝代：明

花如雪。东风夜扫苏堤月。苏堤月。香销南国，几回圆缺。钱唐江上潮声歇。江边杨柳谁攀折。谁攀折。西陵渡口，古今离别。
惠麓小隐图
作者：王蒙
朝代：明
体裁：七言绝句

白头学种邵平瓜，四百年前故将家。第一泉头春梦醒，洞庭烟水接天涯。
有感
作者：王蒙
朝代：明
体裁：古风

驯龙若御马，下上何足奇。飘摇海东鸐，司晨不如鸡。白云本无心，每与仙人期。悠然岩壑姿，卷舒岂无时。偶来还自赏，倏去令人思。燕台十二月，雪没黄金基。正月河冰泮，二月下流澌。江南三月暮，落花舞晴丝。归帆天际来，烟雨渡江迟。渌波映吴树，双飞锦鸊鹈。相思极春水，一夕到天涯。
林泉读书图
作者：王蒙
朝代：明
体裁：古风

调古世寡和，材疏自无群。种玉閟奇术，还丹隐玄文。披裘负薪士，拾金罕所闻。虽无箕颍节，亦不慕高勋。石田长芝草，暮春自耕耘。曲肱抱耒耜，长歌至日曛。所乐良在兹，没岁复何云。
海子桥
作者：王蒙
朝代：明
体裁：古风

暮登海子桥，西绕红门归。霜风著宫树，叶叶带红飞。据鞍吹短笛，乘月捣征衣。江南冰雪里，音信寄来稀。
玉山主人书画舫
作者：王蒙
朝代：明
体裁：七言律诗

乱后重登旧草堂，主人延客晚樽凉。风摇竹影书签乱，花落池波砚水香。离别顿惊年岁改，梦魂愁杀路途长。欲知阮籍何由哭，四海兵戈两鬓霜。
登泰山（有引）
作者：王蒙
朝代：明
体裁：古风

飞仙挟我游天门，足蹑万壑云雷奔。凌虚直上数千尺，适见混沌兮乾坤。巨鳌左折蓬莱股，鲸波东注榑桑根。地高俯瞰沧海日，天近仰叩清都阍。古帝何年辟下土，九点青烟散寰宇。翠烟孔盖此登封，盛德神功照今古。人间瞬息三万年，七十二君何茫然。秦皇汉武踵遗躅，镂玉坎瘗山之巅。金宫翠陛苦不乐，遣使碧海求神仙。羲和龙辔不稍贷，岂料海水成桑田。试向封巾一回首，六合坱莽空云烟。千秋谁识当时事，五松大夫知此意。岩前长揖大夫松，数子胡乃干秦封。高标直下鲁连节，避世不及商山翁。雪髯雪干如屈铁，涛声瑟瑟吟悲风。松本无心偶然耳，人情好恶多弥缝。欲倾箕颍一瓢水，为汝净洗羞惭容。为君解嘲君勿怒，万事转首成虚空。帝子绛节朝丹穹，神灵婀娜群仙从。嘘呵紫焰开芙蓉，光景上属超鸿濛。玉女夜降骑青龙，鸾匏凤笙声噰噰。霓裳舞袖飘长虹，琼音间作鸣丝桐。《白云》清谣曲未终，泠风命驾归崆峒。千峰万峰浸明月，恍惚身在瑶池宫。明朝稽首下山去，翠嶂突兀青霞中。
范宽画卷山水
作者：王蒙
朝代：明
体裁：七言绝句

范宽墨法似营丘，散落人间二百秋。咫尺画图千里思，山青水碧不胜愁。
茌平县西门邮亭废圃中有花名玉珑瑽枝叶与琼花无异但花蕊层生与叶相间远望如翠烟笼玉幽香扑人遂呼浊醪痛饮花下陈令取纸笔索诗乘醉走笔赋二律
作者：王蒙
朝代：明

谁司后土作花王，忍置瑶华官道傍。衣袂不经尘世染，梦魂犹带广寒香。孤蟾照破琼林雪，飞蝶栖残珠树香。天上人间惟有此，好将阑槛护荒凉。何年碧海会琼仙，云制衣裳雪作钿。醉锁素虬缠宝树，闲骑白凤下瑶天。鹤林寺废空流水，后土祠荒起暮烟。惭愧邮亭一株雪，春风犹得路人怜。
茌平县西门邮亭废圃中有花名玉珑瑽枝叶与琼花无异但花蕊层生与叶相间远望如翠烟笼玉幽香扑人遂呼浊醪痛饮花下陈令取纸笔索诗乘醉走笔赋二律·其一
作者：王蒙
朝代：明
体裁：七言律诗

谁司后土作花王，忍置瑶华官道傍。衣袂不经尘世染，梦魂犹带广寒香。孤蟾照破琼林雪，飞蝶栖残珠树香。天上人间惟有此，好将阑槛护荒凉。
茌平县西门邮亭废圃中有花名玉珑瑽枝叶与琼花无异但花蕊层生与叶相间远望如翠烟笼玉幽香扑人遂呼浊醪痛饮花下陈令取纸笔索诗乘醉走笔赋二律·其二
作者：王蒙
朝代：明
体裁：七言律诗

何年碧海会琼仙，云制衣裳雪作钿。醉锁素虬缠宝树，闲骑白凤下瑶天。鹤林寺废空流水，后土祠荒起暮烟。惭愧邮亭一株雪，春风犹得路人怜。
过姑苏
作者：王蒙
朝代：明
体裁：七言绝句

山围平野绿烟中，江苇萧萧两岸风。谁种阖闾门外柳，年年飞絮入吴宫。
钱塘怀古
作者：王蒙
朝代：明

青山俯碧海，南狩建行都。卫人悲鹤乘，楚国赏羊屠。雌雄不可辨，千载叹城乌。烟草埋鸿钟，劫灰隐金关。玉殿空明月，春潮去不还。十二白玉阑，当年有谁攀。阁道流华月，环佩空中行。吹笙露台夜，桂殿待潮生。千秋尘世换，惟有大江横。
钱塘怀古·其一
作者：王蒙
朝代：明
体裁：古风

青山俯碧海，南狩建行都。卫人悲鹤乘，楚国赏羊屠。雌雄不可辨，千载叹城乌。
钱塘怀古·其三
作者：王蒙
朝代：明
体裁：古风

阁道流华月，环佩空中行。吹笙露台夜，桂殿待潮生。千秋尘世换，惟有大江横。
钱塘怀古·其二
作者：王蒙
朝代：明
体裁：古风

烟草埋鸿钟，劫灰隐金关。玉殿空明月，春潮去不还。十二白玉阑，当年有谁攀。
闲适二首
作者：王蒙
朝代：明

绿杨堪系五湖舟，袖拂东风上小楼。晴树远浮青嶂出，春江晓带白云流。古今我爱陶元亮，乡里人称马少游。不负平生一杯酒，相逢花下醉时休。自笑愚公住翠微，长年无事掩荆扉。苔深绿绮闲棋局，花落严陵旧钓矶。紫木旋舂明日饭，白云堪制暮春衣。溪南千树碧桃下，醉倒东风夜不归。
闲适二首·其一
作者：王蒙
朝代：明
体裁：七言律诗

绿杨堪系五湖舟，袖拂东风上小楼。晴树远浮青嶂出，春江晓带白云流。古今我爱陶元亮，乡里人称马少游。不负平生一杯酒，相逢花下醉时休。
闲适二首·其二
作者：王蒙
朝代：明
体裁：七言律诗

自笑愚公住翠微，长年无事掩荆扉。苔深绿绮闲棋局，花落严陵旧钓矶。紫木旋舂明日饭，白云堪制暮春衣。溪南千树碧桃下，醉倒东风夜不归。
陈维允荆溪图
作者：王蒙
朝代：明
体裁：七言绝句

太湖西畔树离离，故国溪山入梦思。辽鹤未归人世换，岁时谁祭斩蛟祠。
题王澹游岁寒三友图卷
作者：王蒙
朝代：明

房山仙人清似水，醉倚长松吹玉笙。梅花如雪孤凤冷，明月丹霄天籁生。
题画
作者：王蒙
朝代：明
体裁：古风

虎斗龙争万事休，五湖明月一扁舟。绿蓑衣上雪飕飕，雪月光中垂钓钩。钓得鲈鱼春酒熟，仙娃酒酣娇睡足。雕胡炊饭斫鲈羹，一缕青烟燃楚竹。篷窗晓对洞庭山，七十二峰青似玉。
题铁网珊瑚图
作者：王蒙
朝代：明
体裁：古风

铁网网得珊瑚枝，寄与东吴范高士。翠凤飞来毛羽寒，石化青羊叱不起。金鼎夜炼天地根，闭门不识桃花春。吴烟拂草瀛洲绿，鸟啼花落空愁人。百壶美酒恣倾倒，销尽春愁人不老。却从鹤背看尘寰，四海如杯嵩华小。
一江春水·邹氏隐居
作者：王行
朝代：明
体裁：词

白云红树秋山下。一片江南画。门前流水带晴沙。更是绕篱寒菊、正开花。如何眼厎逢佳处。偏许幽人住。也须来此置茅茨。莫待有人相寄、草堂资。
一江春水·顾氏隐居
作者：王行
朝代：明
体裁：词

黄花翠竹临溪处。正是幽人住。不嫌拄杖破苍苔。便道有时烟雨、也须来。隔帘尘土纷纷起。久厌襄阳市。若能招我作西邻。从此一溪流水、两家分。
与韩公望衍斯道游穹窿山次韵留题显忠寺
作者：王行
朝代：明
体裁：古风

春来看山奚独后，佻狭少年岂不有。云山登眺本清事，今朝始逢知己友。共操小舸过西郊，抵岸芒鞋竞行走。群峰云拥怒猊攫，高松风撼长鲸吼。谩携仙子采乐筐，愿缩天人散花手。磴危苔滑侧身缘，力疲仰叹前无偶。翠微深处耸招提，殿宇虚明敞窗牖。到时少憩借禅床，老衲呼茶我需酒。一尊未罄起吟哦，任使流光换辰酉。乘兴去探法雨泉，蜿蜒泻出苍厓口。洄湍响激玉霄琳，舞沫逆洒山椒杻。谅兹幽胜天所畀，恣意饱观宁用趣。况皆无辱又无荣，故乡佳景耽宜久。讵因贬谪抱羁忧，全胜当年柳州柳。
中秋张来仪宅赏月
作者：王行
朝代：明
体裁：古风

隐君家住虹桥南，美景良辰性所耽。适当平分秋色夜，赏月邀朋同盍簪。座间文会总知己，胸襟洒落无留含。仰观太虚云雾卷，星宿敛迹山藏岚。穹穹窿窿天上下，万里一色垂青蓝。须臾白莲出东海，凌高直涌凭谁探。漫流金波澈银汞，光辉如昼明相涵。玉蟾吐彩耀孤镜，冰轮碾空脱两骖。只疑顾兔捣灵药，因依桂影长毵毵。诸公乐玩豪兴发，浮觞觅句崇高谈。争奇衒巧各有味，如啖蜜蜡回香甘。商仙问歌词韵胜，阳春寡和吾当惭。却怜此月不易得，一别一载理所谙。商飙扇凉繁露泫，啼螀绕阶凄以韽。后期未审果何境，不如引满直抵酣。于焉就室相枕藉，邻鸡喔喔将鸣三。
中秋张来仪宅赏月
作者：王行
朝代：明

隐君家住虹桥南，美景良辰性所耽。适当平分秋色夜，赏月邀朋同盍簪。座间文会总知己，胸襟洒落无留含。仰观太虚云雾卷，星宿敛迹山藏岚。穹穹窿窿天上下，万里一色垂青蓝。须臾白莲出东海，凌高直涌凭谁探。漫流金波澈银汞，光辉如昼明相涵。玉蟾吐彩耀孤镜，冰轮碾空脱两骖。只疑顾？捣灵药，因依桂影长毵毵。诸公乐玩豪兴发，浮觞觅句崇高谈。争奇衒巧各有味，如啖蜜蜡回香甘。商仙问歌词韵胜，阳春寡和吾当惭。却怜此月不易得，一别一载理所谙。商飙扇凉繁露泫，啼螀绕阶凄以韽。后期未审果何境，不如引满直抵酣。於焉就室相枕藉，邻鸡喔喔将鸣三。
为王立方题雪峰孤眺图
作者：王行
朝代：明
体裁：七言绝句

层空飞雪夜漫漫，独倚危阑向晓看。纵使万山同一色，不妨孤嶂出高寒。
书宝积印衲子房
作者：王行
朝代：明
体裁：七言绝句

老去无聊即访僧，芒鞋棕帽白云层。此心不竞红尘久，柳絮沾衣悟上乘。
仕女障子
作者：王行
朝代：明
体裁：七言绝句

读罢文窗女史箴，日长庭院正春深。游蜂舞蝶閒情思，那解当时匪石心。
休牧图
作者：王行
朝代：明
体裁：七言绝句

禾黍高低垄亩宽，一春勤苦一秋安。泉甘草美凉阴卧，不用家人接牡丹。
倪云林竹树
作者：王行
朝代：明
体裁：五言绝句

幽筱弄寒姿，乔柯霜后时。吟窗有残墨，画得醉中诗。
先月楼二首·其一
作者：王行
朝代：明
体裁：七言绝句

水边楼馆绝纤埃，高捲湘帘碧嶂开。一点飞蟾破秋色，清光先入座间来。
先月楼二首·其二
作者：王行
朝代：明
体裁：五言律诗

结楼临水上，风景问如何。明月夜先到，清光秋更多。高檐垂碧汉，低槛俯金波。想得凭空阔，长吟复浩歌。
冬景六言
作者：王行
朝代：明
体裁：六言诗

溪上人烟钓家，雪馀鸿迹泥沙。路入双崖窈窕，花开几树枇杷。
吴仲圭墨竹
作者：王行
朝代：明
体裁：五言绝句

烟叶正青青，轩窗晓思清。开帘看春雨，江上有歌声。
墨竹
作者：王行
朝代：明
体裁：六言诗

寒牖晚风声细，凉池夏日阴清。隐隐碧云鸣凤，仙人何处吹笙。
如梦令·惜春
作者：王行
朝代：明
体裁：词

一日寻芳一度。一树繁花一步。回首又何时，流水乱红无数。春暮。春暮。幽草绿阴庭户。
如梦令·雪景便面
作者：王行
朝代：明
体裁：词

满眼落花飞絮。回首琼林玉树。驴背是何人，得了灞桥诗句。归去。归去。春在醉乡深处。
宜晚轩
作者：王行
朝代：明
体裁：古风

青山无古今，松柏有岁年。不为时所易，讵将春共妍。兹轩号宜晚，庭除带林泉。胜地惬高爽，闲门谢啾喧。青红复苍翠，山光杂溪烟。懿彼轩中人，阅世情淡然。明霞晕晴颊，微霜点秋颠。开口无别语，娓娓羲皇前。膝上玉雪弦，手中瑶华编。予每与谈笑，高怀欲腾骞。馀年释尘缨，休佚谅所便。为我赋招隐，毋云孤愿言。
寄唐伯慎
作者：王行
朝代：明
体裁：五言律诗

未见即云别，别怀安可忘。平生双醉眼，四海一诗囊。乔木苍云合，高楼白日长。屏山远相望，烟水正微茫。
寄李鹤瓢士明
作者：王行
朝代：明
体裁：五言律诗

山瓢形似鹤，山馆泻琼浆。醉后书符验，常时施药忙。坛横星斗影，帔着海霞光。究彻玄玄理，吹笙谒紫皇。
寄绮川故人
作者：王行
朝代：明
体裁：古风

云木翳长夏，闲斋有馀思。缅彼湖上山，日夕生妍姿。佳约既已屡，欢游阻前期。芳条含晚荣，碧草馀旧滋。终当遂良觌，赋咏高秋时。
寄蔡渔村
作者：王行
朝代：明

两年江馆得相亲，俄复荷衣染市尘。几度相思更相羡，清风明月属閒人。忆同江渚问梅花，把酒吟诗兴总佳。此日尘埃城郭里，每看云鸟落天涯。
寄蔡渔村·其一
作者：王行
朝代：明
体裁：七言绝句

两年江馆得相亲，俄复荷衣染市尘。几度相思更相羡，清风明月属閒人。
寄蔡渔村·其二
作者：王行
朝代：明
体裁：七言绝句

忆同江渚问梅花，把酒吟诗兴总佳。此日尘埃城郭里，每看云鸟落天涯。
寄衍独庵斯道
作者：王行
朝代：明
体裁：五言律诗

蒲团功向熟，那许业缘侵。悟道原非佛，论诗却见心。钵香红稻米，屋老绿萝岑。吾亦惟求静，支筇盍远寻。
寄陈惟允
作者：王行
朝代：明
体裁：五言律诗

时否贤才隐，年饥瘦稚啼。倦游同缩猬，起舞讶闻鸡。秘语推图谶，荒愁怯鼓鼙。磨碑求著作，先与草淮西。
寄题聚碧轩
作者：王行
朝代：明
体裁：五言律诗

喜遂投闲意，开轩出竹林。高空苍雪堕，永夏绿云深。缥帙涵晴色，湘帘驻晚阴。须知子猷兴，千载一虚心。
寄题远山楼
作者：王行
朝代：明

漾水迢迢远空，当楼历历遥峰。高捲湘帘独坐，烟中几朵芙蓉。烟楚苍茫际晓，霜空浩荡凝秋。何限江山远意，披襟独倚层楼。
寄题远山楼·其一
作者：王行
朝代：明
体裁：六言诗

漾水迢迢远空，当楼历历遥峰。高捲湘帘独坐，烟中几朵芙蓉。
寄题远山楼·其二
作者：王行
朝代：明
体裁：六言诗

烟楚苍茫际晓，霜空浩荡凝秋。何限江山远意，披襟独倚层楼。
寓怀呈王太守观
作者：王行
朝代：明
体裁：古风

把剑欲一舞，援琴思一弹。弹协太古心，舞激壮士肝。弹舞非衒技，深愧相知难。出处分已然，中道敢不安。但恐韶光迈，清霜殒丛阑。所以陋鸡栖，梳刷排鹓鸾。云霄一展举，九万凌风翰。昔似丹穴雏，志薄金琅玕。今同涸辙鲋，鬐鬣摧泥蟠。吐沫不自濡，引领空长叹。至人倾天瓢，何吝一滴悭。毋令东海若，惭绝西江澜。
师林十二咏 其一 师子峰
作者：王行
朝代：明
体裁：五言绝句

狞面兽中尊，奇峰比最真。祇堪负莲座，稳载法王身。
师林十二咏 其七 指柏轩
作者：王行
朝代：明
体裁：五言绝句

古柏昼阴阴，当轩岁月深。山僧常笑指，应解识禅心。
师林十二咏 其三 吐月峰
作者：王行
朝代：明
体裁：五言绝句

昨吐光不阙，今吐遽非圆。圆缺看多少，孤峰只宛然。
师林十二咏 其九 玉鉴池
作者：王行
朝代：明
体裁：五言绝句

方池开玉鉴，炯炯湛虚明。瘦影休烦照，心凉已共清。
师林十二咏 其二 含晖岭
作者：王行
朝代：明
体裁：五言绝句

西曛夕尚明，东旭朝先赤。为比众峰高，光景常多得。
师林十二咏 其五 禅窝
作者：王行
朝代：明
体裁：五言绝句

咫尺栖身地，宽如选佛场。须知九千界，元不离禅床。
师林十二咏 其八 卧云室
作者：王行
朝代：明
体裁：五言绝句

入窗才一缕，满室便氲然。任使频舒卷，山僧自稳眠。
师林十二咏 其六 问梅阁
作者：王行
朝代：明
体裁：五言绝句

阁中人独坐，阁外已梅开。春信何须问，清香自报来。
师林十二咏 其十 水壶井
作者：王行
朝代：明
体裁：五言绝句

一泓碧澄甃，寒沁玉壶清。裹茗曾来试，虚闻石井名。
师林十二咏 其十一 小飞虹
作者：王行
朝代：明
体裁：五言绝句

古涧泻寒清，飞梁压水平。夕阳疏雨过，留得彩虹横。
师林十二咏 其十二 竹谷
作者：王行
朝代：明
体裁：五言绝句

深谷翳脩篁，苍飙洒碧霜。忆曾参玉版，风味似筼筜。
师林十二咏 其四 立雪堂
作者：王行
朝代：明
体裁：五言绝句

独立暮庭中，齐腰雪几重。不因逢酷冷，那解识严冬。
师林十二咏·师子峰
作者：王行
朝代：明

狞面兽中尊，奇峰比最真。祇堪负莲座，稳载法王身。西曛夕尚明，东旭朝先赤。为比众峰高，光景常多得。昨吐光不阙，今吐遽非圆。圆缺看多少，孤峰只宛然。独立暮庭中，齐腰雪几重。不因逢酷冷，那解识严冬。咫尺栖身地，宽如选佛场。须知九千界，元不离禅床。阁中人独坐，阁外已梅开。春信何须问，清香自报来。古柏昼阴阴，当轩岁月深。山僧常笑指，应解识禅心。入窗才一缕，满室便氲然。任使频舒卷，山僧自稳眠。方池开玉鉴，炯炯湛虚明。瘦影休烦照，心凉已共清。一泓碧澄甃，寒沁玉壶清。裹茗曾来试，虚闻石井名。古涧泻寒清，飞梁压水平。夕阳疏雨过，留得彩虹横。深谷翳脩篁，苍飙洒碧霜。忆曾参玉版，风味似筼筜。
思缓堂
作者：王行
朝代：明
体裁：七言律诗

问法西来岁月侵，乡言都已变华音。望中故国天同覆，思入寒泉地更深。日出未回东海梦，花开长系北堂心。客衣尚有临行线，寸草春晖忍重吟。
春江钓艇图
作者：王行
朝代：明
体裁：七言绝句

春日初长倦读书，夕阳流水荡空虚。扁舟聊复持竿去，意在青山不在鱼。
杏田画
作者：王行
朝代：明
体裁：七言绝句

月下相逢缟袂寒，松枝清露湿烟鬟。祇因翠羽能歌舞，留得春风满醉颜。
松云二士图
作者：王行
朝代：明
体裁：古风

晴霭翠纷纷，春桥水乍分。山家在何处，松外万重云。幽石暖差差，苔华绿渐滋。不辞同晚步，溪上有新诗。碧嶂猿声后，清宵鹤思前。孤亭群树底，堪与坐谈玄。满地写松阴，元芝拟共寻。樵踪浑不见，知得此山深。相识更相逢，前山此路通。桃烟连幕翠，只在白云中。
桂月弄笛便面
作者：王行
朝代：明
体裁：五言绝句

月色与天香，相将浥露凉。弦中有流水，幽韵入清商。
梅花卷
作者：王行
朝代：明
体裁：五言律诗

漠漠素云迷，空山雪霁时。齐开一万树，都是向南枝。清影照碧水，寒香随晚飔。谁言林处士，独解为题诗。
梅花折枝图
作者：王行
朝代：明
体裁：五言绝句

映水一枝开，春从笔底来。高楼漫吹笛，终不点苍苔。
次俞有立客中九日
作者：王行
朝代：明
体裁：七言律诗

君在江村我在家，各巡篱落看黄花。一庭閒日迟迟景，两岸微茫浅浅沙。不使好怀留世故，偶因佳节感年华。身轻随处聊堪乐，况有吟哦解叹嗟。
次韵张伯纯见寄
作者：王行
朝代：明
体裁：七言律诗

一从高迹隐林坰，城郭登临不共行。流水高山谁得解，暮云春树几多情。平湖远汉空明里，落日群峰紫翠横。已喜芳邻近得接，好怀那惜向君倾。
次韵杨孟载见寄
作者：王行
朝代：明
体裁：七言律诗

怀刺归来卧枕书，白云满榻闭门初。草《玄》未信扬雄病，礼法从知阮籍疏。短障夕阳悲蟋蟀，方塘秋水老芙蕖。南村口燥呼难得，一任狂风捲弊庐。